text:
Baybay Arabiano
Ti Baybay Arabiano ket ti rehion iti akin-amianan a Taaw Indiano a bineddengan iti amianan babaen ti Pakistan ken Iran, iti laud babaen ti akin-amianan a daya a Somalia ken ti Peninsula Arabiano, ken iti daya babaen ti India. Ti taga -ugma a naganna ket ti Baybay Eritrea ken Baybay Persiano.
Dagiti linaon
Deskripsion[urnosen | urnosen ti taudan]
Ti kalawa ti Baybay Arabiano ket agarup a 3,862,000 km2 (1,491,130 sq mi).[1] Ti kaakaba ti Baybay Arabiano ket agarup a 2,400 km (1,490 mi), ket ti kaadalemna ket 4,652 metro (15,262 ft). Ti kadakkelan a karayan nga agay-ayus iti Baybay Arabiano ket ti Karayan Indus.
Ti Baybay Arabiano ket addaan kadagiti dua a nangruna a sanga — ti Golpo ti Aden iti abagatan a laud, a makisinnilpo iti Baybay Nalabbasit babaen ti lingsat ti Bab-el-Mandeb; ken ti Golpo ti Oman iti amianan a laud, a makisinnilpo iti Golpo Persiano. Adda pay dagiti golpo ti Cambay ken Kutch iti aplaya ti Indiano.
Dagiti pagilian nga addaan iti aplaya iti Baybay Arabiano ket ti Somalia, Djibouti, Yemen, Oman, Iran, Pakistan, India ken ti Maldibas. Adda met dagiti nadumaduma a dakkel a siudad iti aplaya ti baybay a mairaman ti Karachi, Gwadar, Pasni, Ormara, Aden, Muscat, Mumbai, Keti Bandar, Salalah, Duqm ken Kochi.
Dagiti patingga[urnosen | urnosen ti taudan]
Ipalawag ti Gunglo ti Internasional a Hidrograpiko dagiti patingga ti Baybay Arabiano a kas dagiti sumaganad:[2]
Iti laud. Ti akindaya a patingga ti Golpo ti Aden [Ti meridiano ti Rawis Guardafui (Ras Asir, 51°16'E)].
Iti amianan Ti linia a mangisilpo ti Ràs al Hadd, daya a punto ti Arabia (22°32'N) ken Ràs Jiyùni (61°43'E) iti aplaya ti Pakistan.
Iti abagatan. Ti linia a tunmartaray iti bagatan unay a punto ti Atol Addu (Maldibas), aginggana ti akindaya unay a punto ti Ràs Hafun (Aprika, 10°26'N).
Iti daya. Ti akinlaud a patingga ti [[Bayaby Laquedivas] [Ti linia a tumartaray manipud iti Sadashivgad Lt. iti Lau nga Aplaya ti India (14°48′N 74°07′E / 14.800°N 74.117°E) aginggana ti Corah Divh (13°42′N 72°10′E / 13.700°N 72.167°E) ken kalpasanna ti laud a bangir dagiti purpuro ti Laquedivas ken Maldibas aginggana ti akin-abagatan unay a punto ti Atol Addu idiay Maldibas].
Dagiti alternatibo a nagan[urnosen | urnosen ti taudan]
Ti Baybay Arabiano ket historikal ken heograpiko a naibagbaga kadagiti nadumaduma a nagan babaen dagiti agbanbanniaga nga Arabo ken dagiti heograpo a Europeanos, a mairaman ti[3] Baybay Persiano, Sindhu Sagar,[4] Baybay Eritrea,[5] Baybay Sindh Sea, ken Baybay Akhzar.
Dagiti nagibasaran[urnosen | urnosen ti taudan]
Mangiraman daytoy nga artikulo ti teksto manipud iti pablaak nga adda itan iti dominio a publiko: Chisholm, Hugh, ed. (1911). "nasken ti nagan ti artikulo". Encyclopædia Britannica (Maika-11 nga ed.). Pagmalditan ti Unibersidad ti Cambridge.
- ^ Baybay Arabiano, Encyclopædia Britannica
- ^ "Limits of Oceans and Seas, 3rd edition" (PDF). International Hydrographic Organization. 1953. Naala idi 7 Pebrero 2010.
- ^ The Voyage around the Erythraean Sea
- ^ Geographica Indica – Ti Baybay Arabiano
- ^ The Periplus of the Erythraean Sea:Travel and Trade in the Indian Ocean by a Merchant of the First Century
Dagiti akinruar a silpo[urnosen | urnosen ti taudan]
Midia a mainaig iti Baybay Arabiano iti Wikimedia Commons


c: text/html

text:
QUIRINO, Ilocos Sur – Palagip kadagiti nagannak: siguraduenyo a sumsumrek iti klase dagiti annakyo amangan no aglanglanganda tapno laeng mapanda agdidigos iti karayan.
Kas maibatay iti police blotter ditoy, maysa nga agtawen iti walo nga agbasbasa ti naireport a nalmes iti karayan bayat ti panagdidigosda idi malem ti Marso 20 idinto nga adda koma iti pagadalan iti dayta nga oras.
Segun iti report, saan a simrek iti klaseda iti malem da Melvin Bilog y Linbanen, 8, Grade II pupil ken residente iti Sitio Bucnit, Barangay Namitpit, ditoy nga ili ken sumagmamano a di nainaganan a gagayyem ken kaeskuelaanna iti klaseda ket napanda nag-lalangoy iti Karayan Lagben partikular iti Kaang ti nadakamat a sitio.
Bayat ti panagdidigos dagiti ubbing, dida nadlaw ti panagpukaw ni Bilog ket nagbalawda laengen idi saanda a mabirokan isu a naggawidda a nangireport iti insidente.
Nagsawar dagiti agindeg ti Sitio Bucnit ket nasapulanda ti biktima iti lansad ti karayan idi agarup 4:30 ti malem.
Intarayda ni Bilog iti Quirino Rural Health Care Facility ngem impakdaar ti doktor nga awanen ti biag ti biktima.#

robotstxt: allowed

filter: keep


text:
Iti nasao a miting, binigbig ti Alkalde ti aktibo a partisipasion dagiti nataengan kadagiti programa ken aktibidades iti Munisipio a mangpapintas pay ti pannakilangenda iti komunidadda.
Iti pakaseknan ti asosasionda, impeksa ti Alkalde ti pannakitinnulongna iti liderato ti Federated Senior Citizen a mangipatungpal kadagiti aktibidad ken proyektoda a nataengan. Napatgan ti kalikagumda ti pannakaipaay ti pasilidad ti Comfort Room iti SC Center.
Naitaripnong met ni SB Member Dr. Carlito S. Pano, Chairman, Committee on Health/Social Services ken nag-preside iti miting da Federated President Antonio N. Sabio ken OSCA Head Remigio B. Sunico. # (Web In-Action)


text:
CAMP ELPIDIO QUIRINO, Bulag, Bantay, Ilocos Sur – Imbilin ni OIC Provincial Director Police Senior Supt. Reynante Partible ti panangisubmite ti hepe ti polis ti Magsingal ken Sto. Domingo ti kaudian a report mainaig iti inwayatda a panagimbestiga kadagiti pammapatay a naisayangkat iti lugar a responsibilidadda.
Impaulog ni Partible daytoy a pammilinna iti sanguanan ti naisayangkat a pammapatay iti sanguanan ti Trisha Parlor a masarakan iti Barangay San Basilio, Magsingal idi Mayo 2 a nakagudasan ni Melecio Uniana y Pascua, 55, naasawaan; ti pannakaiwalang ni Eusebio G. Virtudes y Soliven, 49, naasawaan, mannalon, a nasarakan ti bangkayna iti kataltalonan iti Sitio Danglas, Barangay Labut, Magsingal, Ilocos Sur idi agsapa ti Mayo 1; ken ti panagtambang iti national highway a sakup ti Barangay Parada, Sto. Domingo, Ilocos Sur a naisayangkat idi Mayo 8 a nakapasagan ni Eleuterio Tubon y Tubon, 59, balo ken residente iti Barangay Napo, Sto. Domingo, Ilocos Sur.
Imbilin ni Partible ti panangipakat dagiti nasao a hepe ti polis amin a kabaelanda a mangsolbar kadagitoy a pammapatay ken iti pannakabigbig dagiti suspek a nangisayangkat kadagitoy a krimen.
Nailanad pay iti pammilin ti panangisubmite dagiti COP iti positibo a resulta ti inwayatda nga aksion para iti pannakasolbar dagiti nasao a krimen tapno “maipaneknekda (COP) a maikarida a law enforcer a naasignaran iti lugar a hurisdiksionda.
Imbilin ni Partible ti panangisubmite dagiti COP iti resulta iti inwayatda nga aksion iti provincial police office iti kabiitan a posible a tiempo.#


text:
No de-kalidad nga edukasyon ti pagsasaritaan, naaweng ti nagan iti Mariano Marcos State University ditoy Ilocos Norte. Itay nabiit, napaneknekan manen ti MMSU ti kinalaing dagiti estudyantes a nagturpos iti Unibersidad ti benneg iti kurso a Nursing. Tallo kadakuada ti simrek iti Top Ten itay kallippas a Nursing licensure board examination. Maysa ti nakagun-od iti puesto a Top 6th ken dua ti agpada iti rangko a Top 10th. Pasig a nalaslasbang a babbalasang dagitoy a tres Marias.
Kangrunaanna pay, ti Class Batch dagitoy a tallo a topnotchers ket 100% a pimmasada amin iti nasa-o a Nursing board exams. Awan pulos naaros kadakuada. No idasig, manmano kadagiti kolehio ken universidad iti entero a Pilipinas ti makagun-od ti kasta a sangagasut a porsiento a makaruar ti ania man a klase ti licensure board exams.
Haan a datdatlag nga “Excellence in Education” ti slogan iti MMSU. Ngamin, iti naglablabas a naangay a licensure board tests iti nagduduma a kurso agraman iti bar exams para kina-abogado, naruayen nga MMSU Alumni ti nagballigi nangnangruna dagiti nagbalin a Top 10 board passers.
Rumbeng laeng a de-kalidad nga edukasyon ti tatak iti MMSU agsipud ta punponduan isuna ti gobierno tayo. Ti tinawen a minil-milyon a pondana ket aggapu iti kuarta a buis dagiti tatta-o, datayo nga umili.
Ipagtangsit tay ngarud daytoy a nagun-odan manen a balligi iti MMSU. Kayatna a sawen, a nalalaing ken nasaririt dagiti mangimatmaton ken mangisursuro iti Unibersidad. Saludo kami Sir ken Ma’am.#


text:
NARVACAN, Ilocos Sur – Ngimmato manen ti presio ti karne ti baboy ditoy iti sanguanan ti mapapati a panagkurkurang ti suplay ti maparti a baboy ditoy nga ili.
Segun iti maysa nga aglaklako iti karne ditoy, naaprobaranen ti baro a presio ti karne iti P180 kada kilo manipud iti P170 kada kilo.
Kinunana pay a maipuon daytoy iti ingangato ti paggatangda iti liveweight iti P90-95 iti kada kilo manipud iti P85-90 kada kilo iti kallabes.
Simmurot pay a ngimmato ti presio dagiti sumaganad: tultulang – P120 manipud iti P110; bagnet – P370 manipud iti P360; longganisa – P100 kada dosena manipud iti P90 kada dosena.
Naammuan ti Tawid News a gapu iti panagkurang ti suplay a baboy ditoy nga ili, agsawaren nga aggatang dagiti aglaklako iti karne ti baboy kadagiti kabangibangna nga ili ken probinsia.
Kabayatanna, segun iti presidente ti meat vendors association iti Sinait, natuonan iti P10 kada kilo ti presio ti karne ti baboy a mailako iti tiendaan publiko ti nasao nga ili.
Manipud iti P160 kada kilo, nagbalinen ti presio ti karne ti baboy a mailako iti tiendaan publiko ti Sinait iti P170 kada kilo.
Kinakurang ti suplay ti maparti a baboy ti rason dagiti meat vendors ti nasao nga ili no apay nga impangatoda ti presio ti karne ti baboy.
Mailaklako metten ti karne ti baboy iti tiendaan ti siudad ti Vigan iti P170 kada kilo.
Sakbayna, kiniddaw dagiti meat vendors iti nasao a siudad a temporario a a maipangato ti presio ti lakoda a karne ti baboy gapu iti panagkurkurang ti suplay ti baboy ken gapu iti kinangina dagiti pagpakanda kadagitoy.
Inkari dagiti meat vendors nga isublida ti presio ti karne ti baboy iti dati a presio iti kanito nga ag-stabilize ti suplay ti baboy iti nasao a lokalidad.#
Presio ti karne ti baboy, ngimmato iti Narvacan, Sinait
NARVACAN, Ilocos Sur – Ngimmato manen ti presio ti karne ti baboy ditoy iti sanguanan ti mapapati a panagkurkurang ti suplay ti maparti a baboy ditoy nga ili.


text:
Parlamentario a republika
Ti parlamentario a republika wenno parlamentario a batay-linteg a republika ket ti kita ti republika nga agtignay babaen ti parlamentario a sistema ti gobierno a ti sanga ti ehekutibo (ti gobierno) ket mangala iti lehitimadona manipud iti ken akinrebbeng iti lehislatura (ti parlamento). Add dagiti adu a pagdudumaan dagiti parlamentrio a republika. Kaaduan ket addaan iti nalawag a paggigiddiatan iti pagbaetan ti daulo ti gobierno ken ti daulo ti estado; a ti daulo ti gobierno ket isu ti agtengngel iti pudno a bileg, a kasla kapada met dagiti batay-linteg a monarkia. Adda met dagiti nangitipon kadagiti papel ti daulo ti estado ken ti daulo ti gobierno, a kasla kapada met dagiti presidensial a sistema, ngem addaan iti panagtalek iti parlamentario a bileg.


text:
CAOAYAN, Ilocos Sur – Malaksid a nakabil daytoy suspek, posible a makasuan pay gapu iti iseserrekna iti balay ti kaarrubana a nanggandatanna iti biag daytoy idi rabii ti Mayo 28.
Kuna ti polis a nabartek ti suspek a ni Cirilo Tugade y Pupa, 57, awanan asawa, ken residente iti Barangay Anonang Mayor ditoy nga ili, idi sinerrekna ti balay ni Ace Tugade y Quiba, 28, naasawaan, empleado ti Metro Vigan Water District ken nangtagbatanna iti biktima.
Kas maibatay iti journal, aggiinom da Ace Tugade ken maysa a Mark Patrick Garduque y Quicio, 27, naasawaan, construction worker ken kalugaranna met laeng iti uneg ti balayna idi kellaat a simrek ni Cirilo Tugade a nakaarmas iti bolo sana kinarit ida.
Pinadas ni Ace Tugade a pagtalnaen ti suspek ngem tinagbat ketdi daytoy a nakadunoran ti imana.
Bimmales ti biktima ken ni Garduque ket kinabilda ti suspek a nakadunoran ti rupana.#


text:
Plantilia:Ammom kadi/Nobiembre 30< Plantilia:Ammom kadi
- ... a ni Grover Cleveland (nailadawan) ket is-isu laeng ti presidente ti Estados Unidos a nagserbi ti dua a saan a nagsasaruno a termino?
- ... a ti Karayan Nilo ket isu ti kaatiddogan a karayan iti lubong nga addaan iti 4,130 milia a kaatiddog?
- ... a ti Imperio a Britaniko ket simmakup idi ti kalawa a 13,012,000 kuadrado milia ken gangani daytoy a maysa a pagkapat iti dagup a kalawa ti Daga?
- ... a ni Papa Gregorio X ket nairugi ti pannakabutosna a kas papa idi 1268 ken nagpatingga idi 1271 ken isu ti kapautan ti pannakabutosna a kas papa ti pakasaritaan iti Romano Katoliko a Simbaan?
- ... a ti Tehran ket isu ti maika-32 a nailian a kapitolio ti Iran?


text:
Maika-150 a meridiano laud
Ti 150° a meridiano laud ti Greenwich ket ti linia ti longitud a gumay-at manipud iti Amianan nga Ungto iti ballasiw ti Taaw Artiko, Amianan nga Amerika (intero nga iti uneg ti estado ti Alaska), ti Taaw Pasipiko, ti Akin-abagatan a Taaw, ken ti Antartika aginggana iti Abagatan nga Ungto.
Idiay Antartika, ti meridiano ket mangipalawag ti akindaya a patingga ti natunton a teritorio ti Baro a Selanda. Ti daga ti ad-adayo a daya ket saan a tinunton iti ania man a pagilian.
Ti maika-150 a meridiano laud ket mangporma ti nalatak a sirkulo a kakuyogna iti maika-30 a meridiano daya.
Ti [[Sona ti Oras ti Hawaii-Aleutiano] ket naibatay iti natimbeng nga oras ti solar iti daytoy a meridiano
Manipud iti Ungto aginggana iti Ungto[urnosen | urnosen ti taudan]
Mangrugi iti Amianan nga Ungto ken mapan nga agpaabagatan iti Abagatan nga Ungto, ti maika-150 a meridiano laud ket lumabas babaen iti:


text:
CANDON CITY – Naiyospital ti maysa nga agpaspasada iti traysikel gapu iti panangbagsol kenkuana ti barangay tanod bayat ti panagiinomda sadiay Barangay San Pedro ditoy siudad idi rabii ti Septiembre 24.
Nabigbig ti biktima a ni Reynold Dapitan y Palaso, 46, naasawaan, ken residente iti Barangay Talogtog, Candon City idinto a nainaganan ti suspek a ni Nicanor Taguro y Mangay-ayam, 47, naasawaan, barangay tanod iti San Antonio, Candon City, Ilocos Sur.
Iti panagimbestiga dagiti polis, bayat ti panaggiinom dagiti dua agraman iti sumagmamano a kakaduada iti Bonzon residence, nagsubangda ket kellaat a binagsol ni Taguro ni Dapitan a nagsagrapan ti naud-udi kadagiti sugatna iti barukongna ken garumiad iti rupana.
Intaray dagiti kakaduada ti biktima idinto a natiliw dagiti polis ni Taguro iti balay ni Barangay Captain Lerma Balaque.
Narekobre dagiti polis ti armas nga inaramat ni Taguro iti nakapasamakan ti pammagsol.#


text:
Uray dagiti agngayangay a para senador ket adda ama, kabsat, kasinsinda ken asideg a kabagianda a nagbalin a teddek ti politika iti napalabas ken uray iti agdama.
-Rozzano Rufino Biazon: amana ni Sen. Rodolfo Biazon
-Ramon “Bong” Revilla, Jr. : nag-senador daydi Ramon Revilla, Sr. nga amana.
-Pia Cayetano: kabsatna ni Senador Alan Peter Cayetano ken ipagna ni Taguig Cong. Ma. Laarni Cayetano (asawa ni Sen. Cayetano).
-Joey de Venecia: amana ni dati a House Speaker Jose de Venecia
-Miriam Defensor Santiago:
kasinsinna da Quezon City Rep. Matias Defensor ken Iloilo Rep. Arthur Defensor, anakna ni Alliance of People’s Concerns Rep. Narciso Santiago III.
-Juan Ponce Enrile: manugangna ni Cagayan Rep. Salvacion Ponce.
-Jinggoy Estrada: amana ni dati a Pres. Joseph Estrada, inana ni dati a Senador Loi Ejercito; kabsatna ni JV Ejercito a mayor ti San Juan City.
-Teofisto Guingona III: amana ni nag-senador ken nag-bise presidente Teofisto Guingona, Jr.
-Lito Lapid: anakna ni Manuel Lapid, naggobernador iti Pampanga.
Ferdinand “Bongbong” Marcos: amana daydi nag-Presidente Ferdinand Marcos, Jr., kabsatna ni nag-Cong. ti Ilocos Norte Imee Marcos-Manotoc, ulitegna ni Ilocos Norte Gov. Michael Marcos Keon
-Ramon Mitra: amana ni nag-House Speaker Ramon Mitra
-Susan Ople: anak ni nag-Senador Blas Ople.
-Lito Osmena : apo daydi nag-Presidente Sergio Osmena ken inaudi a kabsat ni dati a Senador John Henry Osmena
-Sergio Osmeña III: anak daydi dati a senador Sergio Osmeña, Jr.
-Gwendolyn Pimentel: anak ni Sen. Aquilino Pimentel, kabsatna ni Aquilino “Koko” Pimentel III, a nagkandidato a para senador.
-Rodolfo Plaza: kameng ti pamilia ti nabileg a politiko iti Agusan a pakairamanan da Democrito Plaza, Sr. ken Jr., Charito Plaza, Valentina Plaza, Maria Valentina Plaza Cornelio ken dadduma pay.
-Ralph Recto: lolona daydi nag-Senador Claro M. Recto, amana ni Atty. Rafael Recto, nag-Assemblyman iti Batasang Pambansa, asawana ni Gov. Vilma Santos; kabsatna ni dati a Batangas Vice Gov. Ricky Recto.
-Gilbert Remulla: amana ni nag-Gov. Juanito Remulla,
-Sonia Roco: asawana daydi nag-Senador Raul Roco.
Vicente Sotto III: apo ken grandnephew da nag-Senador Vicente Yap Sotto ken Filemon Sotto.
Dagiti laeng kandidato para senador dagitoy. Kastoy met laeng a situasion dagiti nakatugaw a senador a saan pay nga agpailayon ta dida pay naungpot ti terminoda. Karaman ditoy da Sen. Edgardo Angara, Francis Escudero, Aquilino Pimentel, Peter Allan Cayetano ken ti kabsatna a ni Pia Cayetano, Juan Miguel Zubiri ken dadduma pay.
Ita, saludsodentayo: ania ti adda iti politika ditoy pagilian ta kasla tagapulot nga araken dagiti agkakapamilia ken agkakabagian? No ania ti sungbatmo, dayta metten ti sungbatko, kabsat!


text:
Maangay iti umuna nga Mutya ng Pilipinas Northern Luzon 2018 ita nga aldaw ti sabado, Oktubre 6, 2018 iti Sports Complex, Laoag City, Ilocos Norte.
Kalpasan iti dua nga lawas nga panagsagana ken panagnaed da iti probinsiya ti Ilocos, sisasaganan dagiti agkakalapsat a kandidata tapno ipakita iti pintas ken laingda kas mapaneknekan iti Mutya ng Pilipinas Northern Luzon ita nga rabii.
Manipud pre-pageant, talent show, ken panagrampa iti kanya-kanyada a regional costumes, sitatalinaed nga asideg iti laban ngem ita nga rabii maamwan no sinno iti mangabak a kas Mutya ng Pilipinas Northern Luzon 2018.
Iti tulong ti City Government of Laoag nga idadauluan ni Anthony Salva iti G Productions, al-allukuyen da iti intero a probinsiya tapno mabuya iti nasangsangayan nga panagkorona iti sumaruno a representante iti Northern Luzon para iti Mutya ng Pilipinas 2019.


text:
Pebrero 14
Ti Pebrero 14 ti maika-45 nga aldaw ti tawen iti kalendario a Gregoriano. Adda pay 320 nga al-aldaw ti nabati aginggana intono maungpot ti tawen (321 kadagiti bisiesto a tawen).
Dagiti linaon
Paspasamak[urnosen | urnosen ti taudan]
- 2011 - Dagiti piesta ti baranggay Nagbalayong
Naipasngay[urnosen | urnosen ti taudan]
- 1869 – Charles Thomson Rees Wilson, Eskoses a pisiko (pimmusay 1959)
- 1924 – Juan Ponce Enrile, politiko ken senado
- 1970 – Simon Pegg, Briton a komedieante, aktor ken mannurat
- 1971 – Kris Aquino, artista iti Siudad ti Quezon
- 1985 – Heart Evangelista, Insik-Filipina nga aktres


text:
Nunungan, Lanao del Norte
Ti Nunungan ket maysa a maika-3 a klase nga ili iti probinsia ti Lanao del Norte iti Filipinas.
Dagiti baranggay[urnosen | urnosen ti taudan]
Ti Nunungan ket nabingbingay a politikal iti 25 a barbaranggay.[2]
- Abaga
- Bangco
- Canibongan
- Karcum
- Dimayon
- Inayawan
- Kaludan
- Katubuan
- Cabasaran (Laya)
- Liangan
- Lupitan
- Mangan
- Malaig
- Masibay
- Poblacion (Nunungan Proper)
- Notongan
- Petadun
- Panganapan
- Pantar
- Paridi
- Rarab
- Raraban
- Rebucon
- Songgod
- Taraka
Demograpia[urnosen | urnosen ti taudan]
Dagiti nagibasaran[urnosen | urnosen ti taudan]
- ^ "Dagiti Opisial a Resulta ti Panagbutos idi 2013 kadagiti Ili ken Siudad". Intramuros, Manila, Filipinas: Commission on Elections (COMELEC). Hulio 1, 2013. Naala idi Hulio 6, 2014.
- ^ a b "Probinsia ti Lanao del Norte". PSGC Interaktibo. Siudad ti Makati, Filipinas: Opisina ti Koordinasion ti Nailian nga Estadistika. Naala idi 26 Abril 2018.
- ^ a b Pakaammo ti Senso ti Filipinas idi 2015 (iti Ingles) naala idi Hunio 10, 2016
- ^ "Probinsia ti Lanao del Norte". Datos ti Populasion ti Ili. Dibision ti Panagsukisok ti LWUA. Naala idi 19 Oktubre 2014.
Dagiti akinruar a silpo[urnosen | urnosen ti taudan]
- Pagalagadan a Kodigo ti Heograpia ti Filipinas (iti Ingles)
- Turay ti Estadistika ti Filipinas (iti Ingles)
- Dagiti datos ti populasion ti LWUA (iti Ingles)
- LGPMS (iti Ingles)
- COMELEC (iti Ingles)


text:
Ti eukariota ket maysa nga organismo a dagiti selulana ket aglaon ti tengnga ken dadduma pay nga organulo a nabalkot iti kaunegan dagiti kulanit. Dagiti eukariota ket pormal dagitoy a takson ti Eukaria wenno Eukariota. Ti nailawagan a kulanit a mangbedbed nga estruktura a mangikabil pakailasinan kadagiti selula ti eukariota manipud kadagiti selula ti prokariota ket ti tengngana, wenno nuklear a sobre, iti kaunegan a ti pakaawitan ti henetiko a materiales.[1][2][3] Ti kaadda ti tengnga ket mangited kadagiti eukarita kadagiti naganda, a nagtaud manipud iti Griego ti eu (eu, "nasayaat") ken kάpuov (karyon, "nues" wenno "kernel").[4] Kaaduan kadagiti eukariota a selula ket aglaonda pay ti sabsabali a bedbed dagiti kulanit nga organulo a kas ti mitochondria wenno ti Golgi nga aparato. Iti pay maipatinayon, dagiti mula ken ken algas ket aglaonda kadagiti kloroplasto. Adu kadagiti uniselular nga organismo ket dagiti eukariota, a kas ti protozoa. Amina dagiti multiselular nga organismo ket dagiti eukariota, mairaman dagiti ayup, mulmula ken dagiti fungus.
Ti pannakabingbinga ti selula kadagiti eukariota ket aggiddiat manipud kadagiti organismo nga awan tengngana (Prokariota). Adda dagiti dua a kita ti proseso ti pannakabingbingay. Iti mitosis, ti maysa a selula ket mabingbinga nga agpataud kadagiti dua a henetiko nga agpada a selula. Iti meiosis, a nasken iti seksual reproduksion, ti maysa a selula ti diploid (adda dua a kromosoma, maysa manipud iti tungngal maysa a nagannak) ket mapan iti panagtitipon manen iti tunggal maysa a paris dagiti kromosoma ti nagannak, ken into pay ti dua nga addang iti panagbingbingay ti selula, a pagbanagan iti uppat a selula ti haploid (gametes). Iti tunggal maysa a gamete ket addaan laeng ti maysa a komplemento dagiti kromosoma, ti tunggal maysa ket naisangayan a laok ti dagiti mainaig a paris dagiti kromosoma ti nagannak.
Ti dominio nga Eukariota ket agparang a kas monopiletiko, ken isu nga mangbukel ti maysa kadagiti tallo a dominio ti biag. Dagiti dua a sabali a dominio, ti Bakteria ken ti Archaea, ket dagiti prokariota ken awan dagiti langa a kasla dita ngato. Dagitieukariota ket mangirepresenta ti bassit-usit a minoridad iti amina a sibibiag a banag;[5] uray ti bagi ti tao adda daytoy ti ad-adu ngem 10 a beses ngem dagiti mikrobio ngem dagiti selula ti tao.[6] Nupay kasta, gapu ti kadakkelda, ti kolektibo a biomasada iti sangalubongan ket nakarkulo iti agarup a kapada dagiti prokariota.[7] Dagiti eukariota ket immunada a naparang-ay idi 1.6–2.1 bilion a tawtawen.


text:
Ilikliktayo Ida iti Nasapa a Panagsikog
NASAPA a panagsikog. Teenage pregnancy. Daytoy ti maysa kadagiti kababaraan nga isyu iti agdama. Maibatay iti obserbasion, adu dagiti estudiante iti sekundaria ti addan iti kastoy a kaso. Adu dagiti ubbing a dida maileppas ti Junior High School gapu ta agdadagsenda metten.. Gapu iti bain, saandan a maituloy pay ti agbasa.
Sakbay nga agbalin ti anaktayo a sumaruno a biktima ti makunkuna a teenage pregnancy, nasken ngarud nga agridamtayo para iti nasaysayaat a masakbayanna. Adtoy ti uppat a pammalagip kadatayo.
Palagip
Kas maysa a nagannak, saantayo koma nga agliway a mangpalagip kadagiti annaktayo. Ipalagiptayo kadakuada dagiti arapaapda iti biag ket tapno maragpatda dagitoy, agbasada koma a nasayaat, saan ket a sabali ti asasikasuenda. Kanayon nga ipalagiptayo kadakuada dagiti rigat dagiti nagannak tapno laeng makapanda iti eskuela.
Pannakaawat
No kas pagarigan adda panaglabes dagiti aramidda, itedtayo koma ti umno a pannakaawat. Saantayo a dagus a pagsasawan ida, a nadadagsen a balikas ti malak-amda. Kas nagannak, datayo koma ti umuna a makaawat iti pagliwayan dagiti ubbingtayo. Ipalawagtayo no apay a saan a maikanatad ti inaramidda ket ipaamiristayo kadakuada ti epektona tapno didanton ul-uliten. Pagbalinen dagiti liway wenno panaglablabesda a gundaway iti panagbaliw ken panagsayaatda.
Pannakigayyem
Nasken a maaddaantayo iti makunkuna iti Ingles nga ‘open communication’ kadagiti annaktayo. Masansan koma ti pannakisarsaritatayo kadakuada tapno maammuantayo dagiti aktibidadda iti pagadalanda ken dadduma pay a pakakumikomanda iti eskuela. Makipasettayo koma met kadagiti miting iti eskuelada ket damagentayo kadagiti mannursuro ti estado dagiti annaktayo. Mabalintayo met nga alaen ti numero ti selpon dagiti mannursuro tapno pagdamagantayo ida. Masapul met nga ammuentayo dagiti gagayyem dagiti annaktayo.
Panangibiag
Aramidentayo koma no ania man dagiti ibagbaga wenno isursurotayo kadakuada. Agbalintayo koma nga ehemploda iti biag. Datayo koma ti pagsarminganda iti napintas a kababalin.
Adu dagiti agtutubo a masapa a maaddaan iti pamilia gapu iti kinadursokda. Adu dagiti makeltay ti masakbayanda gapu iti daytoy a di maikanatad nga aramid. Ngarud, tarabayentayo koma dagiti annaktayo iti panagbasada tapno mapagbalintayo ida a kas tao. Saanda koma nga agbalin met a biktima ti makunkuna a teenage pregnancy wenno dadduma pay a pakaigamaren ken pakaikaranukonanda a pasamak.—O


text:
News Categories
Latest Bloggers
Facebook Like
SugponewsBlog
This is some blog description about this site
Ili ti Sugpon Gold Awardee iti CLUP ZERO Backlog Project
Nagun-od ti ili ti Sugpon ti gold award nga inpaay ti Housing and Land Use Regulatory Board(HLURB) gapu ti panakaeleppas ti panagaramidan iti Comprehensive Land Use Plan(CLUP)ken Zoning Ordinance (ZO) nga inyaramid ti opisina ti Municipal Planning and Development (MPDO) nga idadauluan ni Mr. Noli B. Pang-es, ti MPDC ti ili ti Sugpon.
Ti plaque kas gungguna ket inyawat ti Vice President ti pagilian ti Pilipinas, His Excellency Jejomar R. Binay idiay Baguio City, nga isu met laeng ti chairman ti Housing and Urban Development Coordinating Council.Ti ili ti Sta. Cruz iti kadua ti Sugpon nga nakagun-od ti gold award ti entero nga probinsya ti Ilocos Sur kabayatan nga ti ili ti Lidlidda ti nakagun-od ti Silver Award.
Nagun-odan ti nasao nga award gapu ta naileppas ti nasao nga CLUP ken ZO sakbay ti naituding nga petsa ti panakaileppas daytoy. Babaen ti tulong ken suporta ti ama ti ili, Hon. Fernando C. Quiton, Sr. kasta met dagiti kameng ti Sangguniang Bayan ti ili ti Sugpon ken dagiti nadumaduma nga mangidadaulo iti kada opisina ti munisipyo ken ahensya ti gobyerno iti nasao nga ili.
undefinedundefined


text:
MAKATI CITY – Binigbig ti gobierno probinsial ti Ilocos Sur dagiti nabatbati pay a nataenganen nga agparpartuat iti probinsia babaen ti inyalnagna a libro iti daytoy a siudad idi Mayo 30.
Inyalnag ti gobierno probinsial idi Mayo 30 ti TAWID: The Living Treasures of Ilocos Sur kas pammadayaw ken pammigbig kadagiti nabatbati pay nataengan a nagitultuloy kadagiti kadaanan nga industria iti probinsia.
Nakipaset ti Ilocos Sur iti daytoy nga aldaw iti pannakaiselebrar ti Heritage Month babaen ti naangay a maysa nga aldaw a bazaar iti A. Venue Hall ditoy a nakailakuan dagiti agduduma a partuat dagiti Ilokano kas iti buneng ken getteng iti Santa, dagiti nalaga a basket ken dapilag manipud iti upland municipalities, asin, tagapulot, longganisa, bagnet, ken ti best seller nga empanada a pinilaan dagiti aggatang a managayat iti lokal a taraon.
Nailako pay dagiti agduduma a souvenir items a nakaimalditan dagiti napapateg a pasamak iti pakasaritaan iti Ilocos Sur a pakairamanan payen ti libro ni Gov. Deogracias Victor “DV” Savellano nga “Ilocos Sur: An Illustrated History”.
Naiyalnag pay iti daytoy nga aldaw ti umuna nga album ti Ilocos Sur Capitol Chorale ken ti “Sika” nga album ni Prince of Operatic Pop Jonathan Badon babaen ti panangpartuat ni Ana Agabin ti Badoc, Ilocos Norte.
Kinuna ni Gov. Deogracias Victor Savellano a malaksid a maipakitada dagiti partuat ni Ilokano iti Metro Manila, makatulong pay ti pasken tapno mabigbig dagiti nataenganen a nabatbati nga agparpartuat kadagiti makuna a living treasures ti probinsia babaen ti pannakaiyalnag ti libro a TAWID: The Living Treasures of Ilocos Sur a nakaisuratan ti pakasaritaan dagiti agindeg iti probinsia a nabatbati a nagitultuloy kadagiti kadaanan nga industria.
“Addan dagiti pimmusay kasta met nga adun ti simmardeng nga agpartuat gapu ta baket wenno lakaydan ken masaksakitdan. Dakkel ngarud a karit kadakami no kasano a mapasubli dagiti agngangabiten a tawid a kinabaknang ti Ilocos Sur. Sapay koma ta babaen itoy a libro, maallukoy dagiti agtutubo nga Ilokano a mangituloy kadagitoy tapno saanda a mapukaw,” kinuna ti gobernador.
Kas pinale a parang itoy maysa nga aldaw a parambak, nairampa dagiti kawes a pakairamanan ti Abel Iluko a dinisenio ni Dita Sandico-Ong, Ilokana nga international designer, kas panangselebrarna iti maika-25 a tawenna iti fashion industry.#


text:
Ipupusay ti pagsasao
Iti lingguistika, ti ipupusay ti pagsasao ket ti proseso a mangibanag kadagiti komunidad ti bitla iti agpang iti kalaing iti lingguistika a tagikua dagiti agsasao iti naited a karuay ti pagsasao ket mapabassit, ken kanungpalan a pagresultaan iti kaawan iti patneng wenno dagiti nalaing a mangisao iti karuay. Ti ipupusay ti pagsasao ket mabalin a mangibanag iti aniaman a pagsasao, ken mairaman pay dagiti dialekto ken dagiti pagsasao.
Ti ipupusay ti pagsasao ket nasken a saan a maiyallilaw iti pannakapukaw ti pagsasao, a mangipalawag met ti pannakapukaw iti kinalaing iti maysa a pagsasao iti agpang iti maysa a taow.[1]
Dagiti nagibasaran[urnosen | urnosen ti taudan]
- ^ Crystal, David (2000) Language Death. Cambridge, UK: Cambridge University Press.


text:
Wikipedia:Renunsia dagiti pangngagas
Ti Wikipedia ket naglaon kadagiti adu nga artikulo a maipanggep ti pangngagas a topiko; yantangay, awan ti warantia nga aniaman a naaramid a dagitoy nga artikulo ket napudno. Awan ti aniaman a talged a ti sarita a nailaon wenno nadakamat iti artikulo a naibagbaga iti pangngagas a banag ket agpayso, apag-isu, naitumpongan, wenno napabaro. Ti kaaduan kadagitoy nga artikulo ket naisurat, iti paset wenno sibubukel, babaen kadagiti propesional. Nupay ti sarita a naaramid a maipanggep ti pangngagas ket agpayso, mabalin a saan maidangep kenka wenno ti sintomam.
Ti pangngagas a pakaammo a naited ditoy Wikipedia, ket sapasap a kita ken saan a mabalin a pagsukat kadagiti balakad iti mangngagas a propesional (kas pagarigan, ti maikari a mangngagas/doktor, nars, parmasia, kimiko ken dadduma pay). Ti Wikipedia ket saan a doktor.
Awan kadagiti agmaymaysa nga agararamid, agpatpataray ti sistema, agparparang-ay, wenno dagiti padrina iti Wikipedia wenno sinoman a naikapet iti Wikipedia ket makaala ti responsibilidad para kadagiti aniaman a nagbanagan iti panagpadas a panagusar wenno panag-ampon ti aniaman a pakaammo wenno dakes a pakaammo a naitanggaya iti daytoy a sapot ti pagsaadan.
Awan iti Wikipedia.org wenno aniaman a gandat ti Wikimedia Foundation Inc., ti rumbeng a mapanunot a panagpadas ti agited wenno agipaay ti pangngagas a pakimakem wenno agub-obra iti pannakasanayan ti pangngagas.


text:
Baybay Prinsipe Gustav Adolf
Ti Baybay Prinsipe Gustav Adolf, ket ti maysa nga ima ti Taaw Artiko a mabirukan idiay Rehion ti Qikiqtaaluk, Nunavut, Kanada.
Mabirukan daytoy kadagiti isla ti Purpuro ti Artiko ti Kanada. Nabeddengan ti baybay iti laud babaen ti Isla Borden ken Isla Mackenzie King, ken iti daya babaen ti Isla Ellef Ringnes. Iti abagatan ket ti Isla Lougheed. Mawayaan ti baybay iti Taaw Artiko iti amianan, ken idiay Kanal Byam Martin ken Lingsat Maclean iti abagatan.
Nanaganan daytoy a baybay kenni Sueko nga ari Gustav VI Adolf.[1]
Dagiti nagibasaran[urnosen | urnosen ti taudan]
- ^ Otto Neumann, Sverdrup (1959). Arctic adventures: Adapted from New land: four years in the Arctic regions. Longmans. p. 215.


text:
Daya a Nusa Tenggara
Ti Daya a Nusa Tenggara (Indones: Nusa Tenggara Timur – NTT) ket ti akin-abagatan unay a probinsia ti Indonesia. Daytoy ket mabirukan idiay akindaya a parte ti Is-isla Basbassit a Sunda ken mangiraman iti Laud a Timor. Daytoy ket addaan iti dagup a kalawa iti 47,245.82 km2, ken ti populasion ket 4,683,827 manipud iti senso idi 2010; ti kaudian nga opisial a karkulo idi Enero 2014 ket 5,070,746. Ti kapitolio ti probinsia ket ti Kupang iti Laud a Timor.
Ti probinsia ket buklen dagiti ad-adu ngem 500 nga isla, dagiti tallo a kadakeklan ket ti Flores, Sumba, ken ti akinlaud a kagudua ti Timor (Laud a Timor). Ti akindaya a parte ti Timor ket ti nawaya a pagilian ti Daya a Timor.
Ti Daya a Nusa Tenggara ket ti kaikaisuna a probinsia idiay Indonesia a ti kaaduan a relihion ket Romano Katolisismo. Ti kayat a sawen ti Nusa Tenggara Timur, iti Indones ket "akindaya akin-abagatan a daya nga is-isla"; a no maiyasping iti Nusa Tenggara Barat, a ti kayatna sawen ket "akinlaud akin-abagatan a daya nga is-isla" a pakabirukan ti Lombok ken Sumbawa.
Dagiti nagibasaran[urnosen | urnosen ti taudan]
Dagiti akinruar a silpo[urnosen | urnosen ti taudan]
Midia a mainaig iti Daya a Nusa Tenggara iti Wikimedia Commons
Pakaammo ti panagbiahe idiay Daya a Nusa Tenggara manipud iti Wikivoyage (iti Ingles)


text: Iti biolohia, ti maysa a sebbangan ket maysa kadagiti pagibatayan a paset ti biolohiko a pannakaidasig ken maysa a taksonomiko a ranggo. Ti sebbangan ket kankanayon a naipalpalawag a kas maysa a grupo dagiti organismo a makabael iti panagputot ken makapatud ti naagned nga putot. Bayat nga adu dagiti kaso iti daytoy a panangipalplawag ket makaanayen, ti karikut ti panangipalplawag ti sebbangan ket naamammuan a kas ti parikut ti sebbangan. Dagiti aggigiddiat a panangrukod ket kankanayon a maus-usar, kasla dagiti panagpapada ti DNA, morpolohia wenno ekolohiko a pagyanan. Ti kaadda iti naisangayan a lokal a naampon apakailiddingan ket mabalin pay nga adu a pannakabingbingay dagiti sebbangan kadagiti "inpraespesipiko a takson" a kas dagiti subsebbangan (ken iti botanika dagiti dadduma pay a takson ket naus-usar, a kas ti panagduduma, sirok a panagduduma, ken formae).


text:
VIGAN CITY – Impalgak itay nabiit ni Vice Governor Deogracias Victor “DV” Savellano nga addan arts and crafts center para dagiti produkto a partuat ditoy probinsia iti Casa Maria a masarakan iti Kalsada Gen. Luna ken nagsulian ti Gov. A. Reyes.
“Ditoy probinsia ken uray iti pagiliantayo a Filipinas, awan ti lugar wenno sentro a paggatangan kadagiti nadumaduma a produkto nga aramidtayo,” kinuna ti bise gobernador idinto a nagyaman iti akinkukua ti Casa Maria ta nayat a mausar ti puesto a kas arts and crafts center.
“Amin-amin a producers a mayat a mangidisplay iti produktoda sadiay, libre, awan bayadanda,” kinuna ti bise gobernador idinto nga innayonna a “kawanggawa daytoy a para kadagiti kaprobinsiaantayo.”
Impalgak ni Savellano nga adu dagiti produkto nga adda la iti balay dagiti producers ta awan ti pagidispleyanda kadagiti partuatda ket ti arts and crafts center ti mangsolbar iti problemada.
Kinuna pay ni Savellano nga uray dagiti local artists, ken dagiti painters ken craftsmen, nangrugidan nga agikabil iti art gallery sadiay.
“Maragsakannak unay ta agrespondeda met kadagitoy mapaspasamak nga aktibidad,” kinuna ni Savellano.
Kabayatanna, balligi nga inangay ti Ilocos Sur Hotel Resorts and Related Enterprises (ISHORE), ti umuna a pasalip ti Culinary Arts Hotel and Restaurant Service iti gymnasium ti University of Northern Philippines ditoy itay nabiit.
Kinuna ni Savellano, dadaulo ti ISHORE, a naangay ti pasalip a pangipamatmat a saan a maudi dagiti hotels, restaurants ken resorts iti probinsia no culinary arts, floral design, bouquet, fruit and vegetable carving, table setting, cocktail mixing, creative cake display ken dadduma pay, ti pagsasaritaan.
Nakipartisipar iti pasalip iti benneg ti propesional ti Cabugao Beach Resort, Cordillera Inn, Kusina Felicitas, Ilocandia Cafe and Restaurant, Naturales Resort, Ponce Del Mar, ken ti Vigan Plaza Hotel idinto a nakisalip iti amateur category ti University of Northern Philippines, Ilocos Sur Community College, Ilocos Sur Polytechnic State College, ken St. Paul College of Ilocos Sur.


text:
Departamento ti Antioquia
Ti Antioquia (Panangibalikas nga Espaniol: [anˈtjokja]) ket maysa kadagiti 32 departamento ti Colombia, a mabirukan idiay tengnga nga akin-amianan a laud a paset ti Colombia nga adda ti akikid a paset a panakaibeddengan ti Baybay Karibe. Kaaduan ti teritoriona ket kabambantayan nga adda dagiti ginget, a kaaduan dagitoy ket paset ti Andes a kabanbantayan. Ti Antioquia ket paset idi ti adu a panakabingbingay ti teritorio dagiti dati a pagilian a napartuat iti agdama nga aldaw a teritorio ti Colombia, ken sakbay ti Batay-linteg ti Colombia iti 1886, ti Estado ti Antioquia ket maysa idi a naturay a gobierno.
To departamento ket sumakop ti kalawa ti agarup a 63,612 km² (24,427 kd mi), ken adda ti populasion ti 5,819,358 (2006 a karkulo); 6,6 a riwriw (2010 a karkulo). Ti Antioquia ket kabeddengna ti Departamento ti Córdoba ken ti Baybay Karibe iti amianan, ti Chocó iti laud, iti daya pagbeddenganna dagiti departamento ti Bolivar, Santander ken Boyaca, ken ti abagatan dagiti departamento ti Caldas ken Risaralda.
Ti Medellín ket isu ti kapitolio a siudad ti Antioquia, ken isu ti maikadua a kadakkelan a siudad iti pagilian. Dagiti dadduma pay a nangruna nga ili ket ti Santa Fe de Antioquia, ti daan a kapitolio a mabirukan idiay Cauca, ken Puerto Berrío idiay Magdalena.
Dagiti nagibasaran[urnosen | urnosen ti taudan]
- ^ "Gobierno ti Antioquia". Gobernación de Antioquia, República de Colombia. Naiyarkibo manipud iti kasisigud idi 16 Nobiembre 2011.
- ^ Kline, Harvey F. (2012). "Antioquia, Departamento ti". Naipakasaritaan a Diksionario ti Colombia. Lanham, Maryland: Scarecrow Press. p. 45. ISBN 978-0-8108-7813-6.
- ^ "DANE". Naala idi Pebrero 13, 2013.
Dagiti akinruar a silpo[urnosen | urnosen ti taudan]
Midia a mainaig iti Departamento ti Antioquia iti Wikimedia Commons


text:
SANTA, Ilocos Sur – Kinuna ni Presidential Management Staff Sec. Arturo Yap a tinudingan ni Pres. Arroyo a pointman wenno development champion tapno masigurado a maipatungpal agingga iti 2010 dagiti naipangruna a programa ti turay.
“Immaytayo tapno kitaentayo dagiti dadakkel nga infrastructure projects ni Pres. Arroyo a talaga a kritikal kadagiti programana,” kinuna ni Yap idinto a dinakamatna dagiti nadumaduma a proyekto kas iti power projects ken ti Laoag International Airport iti Ilocos Norte ken ti Banaoang Pump Irrigation Project ken ti Salomague Seaport iti Cabugao, Ilocos Sur.
Ni Yap ti tinudingan ni Pres. Macapagal-Arroyo a mangkita kadagiti proyekto ti North Luzon Agribusiness Growth Quadrangle a buklen ti Ilocos Region, Cagayan Valley ken Cordillera.
Iti SONA ni Pres. Arroyo, inwaragawagna ti pannakaipasdek dagiti super regions iti intero a pagilian para iti panagdur-as ti ekonomia.
Iti panangsarungkar ni Yap iti Halsema Highway project itay nabiit, impatalgedna ti naannayas a pannakaipatungpal dagiti proyekto iti North Luzon Agribusiness Growth Quadrangle.
Tallo a probinsia, ti Benguet, Mt. Province ken ti Ifugao ti mabenepisiaran iti nasao a proyekto a manamnama a manglukat iti merkado kadagiti agmulmula ken mangawis iti pannakaipasdek dagiti ad-adu a negosio.
Kinuna ni Yap a naipakumit kenkuana ti pammilin a mangkita iti nasayud a pannakaipatungpal dagiti proyekto iti super region a pakairamanan ti Halsema Highway, ti Banaoang Pump Irrigation Project iti Ilocos Sur, ti Agno River development project a mangsaklaw iti Cordillera ken Pangasinan ken ti Casecnan dam project iti Nueva Ecija.
Binisita ni Yap dagiti dadakkel a proyekto iti Ilocos Sur itay Oktubre 11 kas iti PGMA Multiline Food Processing Plant, Banaoang Pump Irrigation Project ken ti Salomague port iti Cabugao, Ilocos Sur.
Nagturong iti Ilocos Norte iti kabigatanna tapno bisitaenna dagiti power projects ken ti Laoag International Airport.
Kinuna ni Yap a nasurok a P5 bilion ti nailatang a pundo iti BPIP “ket padanuman daytoy dagiti kataltalonan iti District I (ti Ilocos Sur) a mangbenepisiar iti nasurok a 30,000 a mannalon.”
Innayonna a napateg iti turismo ken pannakaibiahe dagiti kargamento ti pannakaipasdek ti Salomague seaport.
“Gapu ta addan puertoyo, ad-adda pay a mapapigsayo ti agri-production iti Ilocos Sur,” kinuna niYap idinto nga indagadagna nga ipuntiria ti panaglako iti Taiwan, China ken North East agsipud ta napimpintas ti matgedan kadagitoy a pagilian.”
Binisita met itay nabiit ni National Irrigation Administration head Arturo Lumibao ti Banaoang Pump Irrigation Project.


text:
VIGAN CITY – Indagadag ni Gob. Deogracias Victor “DV” Savellano ti pannakaipakat ti integrated farming tapno ad-adu ti pakausaran dagiti daga ditoy probinsia.
Kinuna ni Savellano a kayatna a maipakat ti integrated farming iti probinsia gapu iti nakitana a balligi ti Palay Yamanan, maysa a rice based model farm a masarakan iti ag-80 ektaria a daga ti PhilRice sadiay Muñoz City. Nueva Ecija, iti pannakaidur-as ti agrikultura.
Iti nasao a model farm, no nalpasen ti rice season, mamulaan dagiti talon iti agduduma a nateng kasta met nga agbalin a lugar para animal production, aquaculture, crop production ken waste recycling wenno organic farming para iti pannakapaadda ti agtultuloy a suplay ti makan, dakdakkel a kita ken economic stability, maingato ti farm productivity, maksayan ti risgo ti produksion ken makatulong pay iti pannakamantiner ti diversity ken ecological balance.
“Masapul a back to basictayon. Imbes a gumatangtayo ti nateng, ikan wenno karne, agmula ken agtarakentayo laengen kadagitoy. Agbalin pay a nayon a pamataudan ti pamilia,” kinuna ni Savellano.
Kabayatanna, impakaammo ni PhilRice Director Leocadio Sebastian a madadaan ti opisinana a mangsungbat iti aniaman a saludsod dagiti mannalon maipanggep iti panagmula iti highbreed a pagay ken Palay Yamanan babaen ti Open Academy for Phil. Agriculture wenno (OPAPA) a programada. Itext laeng dagiti saludsod babaen ti panangisurat iti nagan ken adres sa ipatulod iti cellphone number 0920-911-1398.
“Babaen iti daytoy a wagas, ad-adu a mannalon ti maserbiantayo,” kinuna pay ni Sebastian.#


text:
Sinurat ni Jaime M. Agpalo
Maikatlo a Paset
DAYTOY ket napimpintas ngem ti tanem, kailian. Kayatna a sawen, adda marka wenno gusogos ti saritam. Nauged-ugedan, naedit, nasukatan wenno naikkat dagiti dadduma a pasetna. Naugedan amin a binatog ken naedit pati tulnek wenno sikaw ket tin sa la naganmo ti awan gusugosna. No kastoy ti nakapay-an ti sinuratmo nga insubli ni editor, nasken a rugiamon ti agragsak ta kalpasan a maurnos ken masurotmo dagiti imbaga ni editor nga aramidem, adda posibilidadna a maipablaak ti saritam! Basta no naedit ti sarita, (uray daniw) maipablaaken! Ngem no di naedit, kas nadakamattayo iti immuna, naitanemen ti saritam.
Dua met a klase daytoy: inedit ni editor iti intaramente ti saritam, arigna nagan ken adresmo laengen ti nabati, sana insubli kenka, ket kunana a suktam wenno irewrite. Tungpalem a dagus. Ipablaakna dayta no sinurotmo dagiti balakadna. Ta kaadduanna nga editor ket masulit nga agire-write iti maysa a manuskrito.
Kastaak met iti Tawid News Magasin. Naimbag ta naanus ni Manang Rose nga encoder ta no dadduma, ad-adun sa pay ti gusugos ken proofreader’s marks ngem ti sibubukel a manuskrito, he-he-he!
Maikadua, nasaysayaat nga amang daytoy: No inedit ni editor ti saritam ngem dina insubli kenka, ay, nasken nga agragsakka ta ipablaaknan/impablaaknan dayta a saritam! Wenno naanusanna nga inre-write. Nasken ngarud nga adalem ti saritam, amirisem no ania dagiti inedit ni editor ket adalem ken amirisem no apay nga ineditna dayta a banag. Ditoyka a makaadal ken masursurom ti mangedit iti bukodmo a sinurat.
Kadagiti dua – ti tanem ken ti kalbario – amang a nasaysayaat ti kalbario ta sigurado nga adda atension ti editor iti sinuratmo ket sigurado a maipablaak. Iti tanem, (di pulos a naedit) no dimo singkilan iti sinuratcillin ti sarita, naitanemen a talaga. Makapadisganas kadagiti agdadamo.
Ngem maliklikan met ti pannakaitanem ken pannakaikalbario ti saritam no ammom nga ikkan iti umno a panawen a panangkalap kadagiti napapateg nga impormasion maipapan iti danog ti saritam. Daytoy ti maysa nga addang.
Mabalinmo met nga ipabasa ti saritam iti sabali sakbay nga ipatulodmo. Mabalin met nga amirisem a nalaing sakbay nga ipatulodmo. Kasapulam dagiti tao nga addaan iti mata iti sarita wenno mannurat met laeng a mangamiris no ania a talaga ti inalat ti saritam. Isuda ti sapulem a pangipabasaan ti sinuratmo no agduaduaka. Mangdakamatta iti dua:
Umuna, ti paspasaruno (puff group) a kritiko iti literatura
Maikadua, ti destraktibo wenno dagiti laeng madi iti sarita ti ibagana (destructive)
‘La, uray no paspasaruno, ipabasam latta, ta pangpakired dagiti balikasda uray pay no patpatiray-ok laeng ti kunada a nakapimpintas ti saritam. Kasapulan met ti balikasda uray no kunkuna wenno pasablog laeng; kasapulan met dagitoy tapno tumibkerka a sumango iti ad-adu pay a pannubok. Kasapulam ti pasablog uray iti apagapaman laeng a napintas ti sinuratmo ket maysakan a naan-anay a mannurat! Pangpalukmeg iti ego dagita a balikasda. Ngem agannadka, kailian! No mamatikan unay kadakuada, agapitka iti ippes a dur-as ti plumam! Ta imbes koma pay nga ikkam ti panawen ken panagbalbaliw ti saritam, iturongdaka laeng iti panamati a napintasen ti saritam! Pasablogda ngarud, di met? Ti pammatibkerda ti alaem laeng kadakuada, saan ket a ti opinionda iti saritam. Nasken a sapulem wenno ipabasam met laeng ti saritam ken ni nalaing iti literatura. ‘Tay makuna a kritiko nga ammona amin a pasikutsikot ti sarita, ammona amin a kita ken klase ti sarita. Daydiay kritiko nga ammona amin ti maipapan iti sarita. Ammona nga amirisen no ania a kita ken klase ti saritam ken no ania ti nagbiddutam ken no ania ti pagdur-asan ti saritam. Daytoy ti makuna a makatulong kenka, kailian. Ngem ti imasna, manmano met ti kaputotan dagitoy a tattao, he-he-he! Dida pay ngata makapagkalima iti paspasablog.
Ket ania ngarud ti sumaruno nga addangmo no dika makabirok iti kastoy a kita ti tao a manghusga iti saritam? Inka ken ni Destraktibo.
(Adda tuloyna)


text:
GALIMUYOD, Ilocos Sur – Dua ti natay idinto a nasugatan iti innem idi nagdinnungpar ti maysa a traysikel ken delivery truck iti Barangay Calongbuyan ditoy nga ili itay lawasna.
Natay dagiti agama a Ronaldo Peralta, 46, ken Mishabell Joy, 10, agpada a residente iti Poblacion Sur, Salcedo, Ilocos Sur idinto a nasugatan da Florita Peralta, 43, asawa ti biktima, ti anakna a ni Fatima, 16, Vicencia Benille, 2, ken da Adelina Salve, 60, residente iti Barangay Balidbid, Salcedo, Jennifer del Rosario, residente iti Barangay Amguid, Candon ken Chessa Ballocanag, 18, residente iti Barangay Nagsingcaoan, ditoy nga ili.
Iti pakpakauna a report, napasamak ti panagdungpar ti traysikel a minaneho ni Ronaldo ken ti Izuzu delivery truck a minaneho ni Rudy Tajon, Jr., 32, residente iti Laoag City, iti pagsikkuan a paset ti kalsada a sakup ti Barangay Calongbuyan.#


text:
Laguna
Ti Laguna ket maysa a probinsia iti Filipinas a masarakan iti rehion ti CALABARZON iti Luzon. Ti kapitoliona ket ti ili ti Santa Cruz. Kabeddengna dagiti probinsia ti Rizal, Quezon, Batangas ken Cavite. Dandani linikmut ti Laguna ti sibubukel a Dan-aw Laguna, ti kadakkelan a dan-aw iti Filipinas. Naggapu ti nagan ti probinsia iti balikas nga Espaniol a "lago" a kayatna a sawen "dan-aw."
Am-ammo ti Laguna kas lugar (iti Calamba) a nakaipasngayan ni Jose Rizal, ti nailian a bannuar ti Filipinas. Nalatak met ti Laguna kas pagpaspasiaran dagiti turista gapu iti Dissuor Pagsanjan, ti Plaza ti Ili ti Pila, dagiti kinitikitan dagiti tattao iti Paete ken Pakil, ti napudot nga ubbog kadagiti bakras ti Bantay Makiling iti Los Baños ken dadduma pay.
Dagiti linaon
Heograpia[urnosen | urnosen ti taudan]
Addaan ti Laguna iti 24 nga ili ken 6 a siudad.
Dagiti siudad[urnosen | urnosen ti taudan]
- Siudad ti Biñan
- Siudad ti Cabuyao
- Siudad ti Calamba
- Siudad ti San Pablo
- Siudad ti San Pedro
- Siudad ti Santa Rosa
Dagiti ili[urnosen | urnosen ti taudan]
Dagiti nagibasaran[urnosen | urnosen ti taudan]
- ^ "28 Hulio 1571: Ti petsa a panakabangon to Probinsia ti Laguna". Academia.edu.
- ^ Pakaammo ti Senso ti Filipinas idi 2015 (iti Ingles) naala idi Hunio 10, 2016


text:
Naited dagiti ramit iti Shared Services Facilities (SSF) a nabangon babaen iti LGU-Cabugao ken iti Department of Trade and Industry (DTI)-Ilocos Sur kas iti sumaganad: 3 pieces stainless food grade production table; 3 unit elevating roasting grill ken 3 unit meat slicer machine.
Nakikaysa pay a nangimatang iti nasao a pannakaisangpet dagiti ramit da Engr. Yolando Quiocho, Trade Industry Department Specialist, DTI-Ilocos Sur; SBM Danny Q. Gazmen; SBM Benedicto M. Savellano; Mr. Edgar S. Balangatan; Ms. Katryn Joy P. Tapuro; Brgy. Captain Charlie Somejo agraman dagiti Opisiales ti Barangay Daclapan.
Segun ken ni Engr. Quiocho, maaramid ti Formal Turnover dagitoy a ramit kadagiti RIC Members babaen iti eskediul nga iyetnag ti LGU-Cabugao. # (Web In-Action)


text:
STO. DOMINGO, Ilocos Sur – Awan pay ti nangtunton iti motorsiklo nga imbati dagiti naghold-ap iti agkabbalay iti kamposanto iti daytoy nga ili.
Kuna ti polis ditoy a posible a tinakaw dagiti hold-aper ti TMX 155 a motorsiklo ket inaramatda laeng para iti panaghold-up kadagiti live-in partners a nainaganan a Felicidad Cabbab, taga-Villaviciosa, Abra, balikbayan, ken ni Lorenzo Alcantara, taga Naglaoaan, ditoy.
Segun iti report, nagturong dagiti dua iti kamposanto ditoy ket tinugkelanda iti kandela ti tanem ti maysa a kabagian ni Alcantara.
Idi agawid dagiti dua, kellaat a nagbalangan ti dua a lalaki ket pinaturonganda dagiti biktima iti paltog.
Kinasakas dagiti di pay nabigbig a suspetsa ti kuarta ti balikbayan a Hongkong dollars a di pay ammo ti dagupda, alahas, cellular phones, diaket, ken sunglasses.
Imbati dagiti suspetsa ti motorsikloda a TMX 155 ket intarayda ti kabarbaro nga XRM a motorsiklo iti panaglibasda.
Madama ti panagpalutpot ti polis para iti pannakasolbar ti nasao a panaghold-ap.


text:
Timek Ti Barangay
BGY. CASINGSINGAN NORTE, AMULUNG, CAGAYAN
Ti pudno nga panaggobyerno ket awan pilpilyen uray sia- asino awan met pilpilyen na a lugar adayo man ken asideg idanun na ti pudno a serbisyo.
Ti barangay Casingsingan Norte ket masarakan iti lauden a paset iti ili nga Amulung, maysa kadaguiti kasulinekan a lugar. Maysa a pakaseknan daguiti lumugar ket ti kinarigat ti dalan nu tiyempo ti panagaani, napalaos ti rigat daguiti mannalon nga agidalyasat kadaguiti apit da.
Idi October 2007 umuna a termino ni Kapitan Ruben Fernando Martinez, nagnunumuan da kadaguiti kameng ti konseho na nga masapul a maikkan solusyon ti nasao a pakaseknan idanun da daytoy a problema ken Gobernador Alvaro T. Antonio. Saan da ngarud a napaay naikkan da iti financial assistance para iti pannakapasayaat ti daldalan nga adda iti masakupan ti barangay.
Napasayaat ngarud daguitoy iti kabiitan a panawen. Babaen iti panakatarimaan daguiti dalan saan laeng a daguiti bumarangay iti natulungan na. Nakatulong pay daytoy kadaguiti sabali a barangay nangruna kadaguiti agindeg iti barangay Calintaan ken barangay Caratacat. Uray tiempo ti panagtutudo saan laengen a kuliglig ti makadalyasat uray payyen jeep, van, tricycle ken motorsiklo.
Dakkel la unay ti panagyaman ni Kapitan Martinez ken iti kameng ti konseho na kasta met daguiti lumugar ket dawat da nga agtultuloy koma ti tulong ken suporta ti Gobyerno iti Umili tapno agtultuloy ti progreso kadaguiti amin a barangay iti intero a tanap ti prubinsiya ti Cagayan.
Daguiti dadduma pay a tulong a naited ti barangay Casingsingan Norte, ket daguiti sumaganad: Box culvert nga agturong iti farm to market road ken tallo a drying pavement.
Nakuna pay toy nagaget nga Ama ken lider ti Brgy. Casingsingan Norte nga nanipud idi 2007 ken iti agdama adayun ti nadanun ti barangay na gapu kadaguiti saan nga agsarday a tulong nga it- itden dagiuti mangidadaulo ti Gobyerno iti Umili.
Agyaman Gobyerno ti Umili!


text:
STA. CRUZ, Ilocos Sur – Maysa a baro ti mapapati a nangkettel iti biagna babaen ti panangibitinna iti bukodna a bagi.
Segun iti report, naduktalan ti maysa a Godofredo Javillonar, 29, ni Rodolfo Javar, 22, ken residente iti barangay Mambug, ditoy a nakabitin iti kubo.
Naammuan iti panagpalutpot dagiti pulis a napan ti biktima, kaduana ti gayyemna ken kalugaranna a managan Alejandro Javillonar iti barangay San Antonio ngem dida nadanon ti pasiarenda a balasang.
Naginom dagiti dua iti arak sada nagawid iti balayda. Ngem kabigatanna, nakita laengen ti ti biktima a nakabitin iti maysa a kubo.


text:
Kuna ti gobierno Ad-adu a produkto, saan a bassit a taripa ti mangibaba iti presio
Kuna ti Committee on Tariff and Related Matters itay nabiit a bassit laeng ti epektona ti ingingina dagiti magatgatang ti panangikabassit iti buis wenno taripa dagiti maangkat a karne, ikan, nateng ken dadduma pay a magatgatang.
Iti biang ni DTI Sec. Ramon Lopez, irekomendarna ketdi dagiti wagas a mangpaadu iti suplay wenno produkto nga ad-adda a marikna ti madagdagus nga epekto dagitoy.
Segun ken ni Lopez, kalpasan ti pannakiumanda kadagiti nadumaduma a maseknan kasta met iti agdama a kasasaad ti taripa, bassit laeng ti epektona no maibaba iti 5 porsiento ti taripa wenno buis dagiti maangkat a produkto. Ngarud, saan a solusion daytoy ti parikut iti ingingina dagiti magatgatang.
Kinuna ni Lopez a masapul a maiturong dagiti panagipamuspusan kadagiti praktikal a solusion tapno maibaba dagiti presio bayat ti pannakabalanse ti pagimbagan nga agpadpada dagiti konsiumer ken dagiti prodiuser.
Maipalagip nga inrekomendar ni Diputado ti Albay Joey Salceda nga awan koma ti buis dagiti maangkat a kangrunaan a magatgatang. Ni Dip. Salceda ti matalek ni Speaker Gloria Macapagal-Arroyo iti Kamara mainaig iti pananglaban iti ingingina dagiti magatgatang.
Sakbayna, iti pannakimiting ni Dip. Arroyo kadagiti kameng ti economic team iti Kamara, ginutigotna ni Presidente Rodrigo Duterte a mangaramid iti pamuspusan tapno matellay ti ingingina dagiti magatgatang.
Mainaig itoy, segun iti pakaammo ti DTI, nangipaulogen ti Department of Agriculture iti “certificate of necessity” a mangipalubos ti pannakaangkat ti agingga iti 17,000 tonelada a galunggong.
Kinuna ni Agriculture Sec. Emmanuel Piñol a kinalikagumanna ti pannakaamendar dagiti regulasion iti fisheries tapno mapalubosan ti pannakailako dagitoy maangkat nga ikan kadagiti tiendaan.
Binilin pay ni Piñol dagiti addaan kadagiti sertipiko ti panagangkat iti karne nga angkatenda ti maipalubos nga alokasionda. Naireport ngamin a kagudua laeng ti maipalubos nga alokasionda ti maang-angkat.


text:
Papa Urbano VIII
Ni Papa Urbano VIII (nabuniagan idi 5 Abril 1568 – 29 Hulio 1644), ket naipasngay a kas ni Maffeo Barberini, ket isu idi ti papa manipud idi 1623 aginggana idi 1644. Isu idi ti naudi a papa a nagpadakkel ti teritorio ti papa babaen ti panagarmas , ken maysa idi a prominente a patronato kadagiti arte ken nagpabpabaro kadagiti mision ti Simbaan. Nupay kasta, ti kaadu nga utang idi las-ud ti kinapapana ket nangpakapsut unay dagiti simmaruno kaniana, a isuda ket saanda a nakataripatu kadagiti impluensia ti papa par iti politika ken milisia idiay Europa. Isu ket nairaman pay ti kontrobersia kenni Galileo ken ti teoriana iti heliosentrismo idi las-ud ti panaturayna.
Dagiti akinruar a silpo[urnosen | urnosen ti taudan]
Midia a mainaig kenni Urbano VIII iti Wikimedia Commons


text:
MAISARDENGTO ngatan ti panagminas wenno mapaingetanto ti Philippine Mining Act of 1995 kalpasan ti trahedia a pannakagabur dagiti adu a tattao iti panagreggaay ti daga sadiay Brgy. Ucab, Itogon, Benguet kabayatan ti iduduprak ni Bagyo Ompong iti Northern Luzon idi Setiembre 15, 2018.
Nasuroken a limapulo dagiti nasarakan a bangkay dagiti kameng ti search and retrieval operations, ken manamnama nga umaduda pay. Kaaduan kadagiti biktima ket dagiti minero wenno small scale miners ken dagiti kapamiliada a nagbati kadagiti sigud a bunk houses ti Benguet Corporation a pinanawan ti kompania kalpasan a naideklarar a napeggad dayta a lugar idi 1990.
Nagladingit ti nasapamak a trahedia ta iti laksid ti nasapa a panagsagana ti Nasional ken Lokal a Gobierno iti idadateng ni Bagyo Ompong ket adu dagiti natay gapu ti kinasukir dagiti biktima. Impakaammo ni Itogon Mayor Victorio Palangdan a saan a nagkurang ti lokal a gobierno iti panangballaag ken kayatda pay a puersaen nga ipaing dagiti nagtalinaed kadagiti bunk houses sakbay ti idadateng ni Bagyo Ompong, ngem nasukir dagiti biktima ta kinaykayatda ti nagtalinaed kadagiti bunkhouses.
Mairaman kadagiti nagbalin a biktima ket pastor ti maysa nga Evangelical church, ti asawana ken dagiti dua a babassit nga annakda. Iti laksid ti ballaag ken kiddaw ti gobierno a pumanawdan iti dayta a napeggad a lugar ket saanda a nagtungpal, ken nagtalinaedda iti kapiliada a sigud a bunkhouse ti Benguet Corporation, a nagaburan iti panagreggaay. Nairaman a nagaburan dagiti adu a kameng ti born-again movement.
Nagkas-ang a pasamak dayta ta maysa pay a lider ti pammati a mangikaskasaba iti Sao ti Dios, ken dagiti namati kenkuana dagiti nairaman iti trahedia. Nagsakit a panunoten a ti maysa a pastor ket nagsukir iti panangidalan dagiti agpapaay iti gobierno, ken mabalin a nagtalek iti pammatina a maisalakan iti peggad, ngem nairaman ketdin ti pamiliana ken dagiti namati kenkuana.
Nangipaulogen ni Department of Environment and Natural Resources Secretary Roy Cimatu iti cease and desist order a mangipawil iti small scale mining operations iti intero a Cordillera Region kalpasan ti trahedia iti Itogon, Benguet a nakarurodan ni Presidente Rodrigo Duterte iti agtultuloy nga irresponsible a panagminas iti Pilipinas. Bantayanen ti militar ti Itogon tapno mapawilan ti panagminas.
Iti laksid dayta a trahedia, adu a minero iti Cordillera nangruna dagiti taga-Ifugao ti saan a mangayat iti pannakaisardeng ti small scale mining iti rehion ta panagminas laeng ti kangrunaan a pagsapulanda. Awan ti nalawa a pagtalonan iti lugarda, ken kurang dagiti serkanda a pagtrabahuan.
Adu nga anti-mining advocates dagiti mangkontra iti ibagbaga dagiti geologist ti Mines and Geoscience Bureau ti DENR iti Cordillera Region a saan a ti panagminas ti nakaigapu ti panagreggaay a nanggabur kadagiti bunkhouses sadiay Brgy. Ucab, ngem ti napigsa ken napaut a tudo nga insangbay ni Bagyo Ompong a nangpalukneng ti daga. Inlawlawag ti MGB a sakbay ti idadateng ni Bagyo Ompong ket naglak-am ti Cordillera ken Northern Luzon iti napaut a nepnep idi Agosto.
Supringen dagiti environmentalists ti takuat ti MGB ta patienda a gapu ti nabayagen ken nainsaknapan a pannakaminminas iti tukot wenno uneg ti bantay a nagsasangan dagiti adu nga usok dagiti minero ket narasin ti daga. Uray no napaut ken napigsa ti tudo, no saan koma a nakutkuti wenno narupok ti tukot ti daga ket nadaeranna ti dakes a panawen. Inlawlawagda a gapu ti kinarukan ti daga a ginubuay dagiti adu nga abut wenno usok a nakabunnongan dagiti adu a danum ket pinataudna ti panagreggaay.
Adu dagiti mamati a ti irresponsible a panagminas ti maysa a kangrunaan a gapu ti pannakadadael ti aglawlaw nangruna kadagiti bantay a mabigbig a nabaknang kadagiti nagduduma a mineral. Sadiay Itogon, saan a mailibak a nabaknang iti minas a balitok ken copper iti tukot ti daga, uray no nabayagen a pimmanaw ti large-scale mining company a Benguet Corporation nga addaan iti karbengan iti Antamok mining site a pagminminasan dagiti small-scale miners pakairamanan dagiti naggapu iti Ifugao.
Sagudayen ti DENR Executive Order No. 79 Series of 2012, maipawil ti small-scale mining ken kayat ti MGB – DENR a mangbuangay dagiti babassit a minero iti grupo a Minahang Bayan tapno maikkanda iti permit.
Ti Antamok open pit mining site sadiay Itogon a nakapasamakan ti trahedia ket naideklarar a pilot project site ti Minahan Bayang idi panawen ni DENR Secretary Gina Lopez. Ngem awan pay ti naited a permit iti uray maysa kadagiti 65 nga aplikasion para ti Minahang Bayan. Ngem apay a napalubosan dagiti small scale miners nga illegal nga agminas ta awan met ti permit-da? Saan ngata nga ammo dayta ti MGB iti Cordillera? Apay a saan nga impawil dagiti lokal nga opisial ti Itogon ti illegal a panagminas dagiti small scale miners?
Dakkel nga industria ti panagminas ket dakkel ti maipaayna ti panagdur-as ti ekonomia ti pagilian no nasayaat koma ti pannakaisayangkatna. Ngem daksanggasat ta saan a masursurot dagiti linteg ken pagannurotan ti panagminas nangrunan no magna ti pasuksok ken kurapsion kadagiti ahensia nga akinsakup ti industria.
Nangrugin ti panagminas iti Cordillera ken dadduma pay a paset ti Pilipinas idi panawen pay dagiti Kastila idi maika-18 a siglo babaen kadagiti agindeg a minero a mano-mano ti panagminasda. Nadegdegan daytoy idi sinakup dagiti Amerikano ti Pilipinas, ket nabukel dagiti dadakkel a kompania ti panagminas.
Idi sumangbay dagiti Amerikano ket linukatanda ti Kennon Road ken binangonda ti siudad itan ti Baguio, nangrugi a nabukel dagiti dadakkel a kompania ti panagminas kas ti Benguet Corporation idi 1903. Simmaruno pay dagiti dadduma a kompania kas ti Lepanto Consolidated Mining Corporation, Philex
Mining Corporation, ken dadduma pay a kompania a nangbukibok ken nagminas kadagiti adu a bantay iti rehion ti Cordillera.
Nagsaknap ti panagminas, saan laeng kadagiti dadduma a lugar iti Luzon, Visayas ken Mindanao. Maibasar iti report ti MGB, dumanon iti 30 Million nga ektaria dagiti nabaknang kadagiti nagduduma a minas iti intero a pagilian.
Makaipaay met ti industria ti panagminas iti tinawen nga ingreso wenno kita ti gobierno a nasurok a P100 Billion. Adu a kuarta ti mapastrek ti gobierno iti panagminas. Ngem kasano ti kadakes ti epektona ti aglawlaw ken nakaparsuaan? Ania ti napatpateg, ti mapastrek a dakkel nga ingreso, wenno ti dakes nga ibungana iti nakaparsuaan, ken ti maibuis a biag dagiti Pilipino?#


text:
adtoy dagiti daradara a kawes, agur-uray
iti labutab ti sabon ken ingel ti kulada:
ti agsasanggala, agsasallapid a saka
iti tokar a nabuniagan iti malakaniang;
ti masikog a bulsa iti pork barrel
a nainaw iti senado ken kongreso;
ti bukod nga ay-ayam dagiti agsisiim
iti pagaraban iti paraangan ti kapitolio;
ti masumada nga aldaw ken rabii
a pagbibinggawan iti kusapo a lamisaan-munisipio;
ti nalanit a kidkid iti latok
ti nakatapaya, nakapannimid a barangay;
ti bangbangir nga isem ti agit-itlog a kali
iti tangatang ti ekonomia;
ti musmusiigan ti pitakpitak a dapan
nga aglulusiaw a dawa kadagiti kinelleng;
ti anglem dagiti mapasag a namnama
iti gatilio dagiti antukab!
Ama, kadagita bakrangmo, agayus koma ti kalis
nga an-anibmi kadagiti an-annong
(ta saanen a kabaelan ti atang ken panyang!)
2) SANGA
naimatangak, nagsaringit manipud iti puon:
natingra, naganus, nabaludbod—
makaay-ayo, mangikarkari adu a bunga!
timmangken, nagsalumpayak, nagaponan
adu a tumatayab: napno ti kapanagan
kadagiti makailili nga ayug!
tinayana ti pudot ken lamiis:
nagtalinaed dam-eg ti daga!
ngem, ay, nagayaw, nalipatanna
ti nagsabong ken nagbunga
agingga a dimteng ti bagyo
a nangruros kadagiti bulongna,
a nangseppak iwagwagaywayna a gemgem—
naisina iti puon!
minulagatan ti init:
nauram… dimmapo!
iti nakaspakanna: rimtab dagiti saringit
manamnama a dinto sumurot
iti binusatanna a tugot…
(ti dapo iparrais laeng ti angin!)


text:
Urnos (biolohia)
Iti sientipiko a pannakaidasig nga inus-usar iti biolohia, ti urnos (Latin: ordo) ket
- ti taksonomiko a ranggo nga inus-usar iti pannakaidasig kadagiti organismo. Dagiti dadduma pay a nalatak a naamammuan a ranngo ket ti biag, dominio, pagarian, pilo, klase, pamilia, henero, ken sebbangan, a ti urnos ket adda iti nagbaetan ti klase ken pamilia. Ti maysa nga asideg a nangatngato a ranggo, ti nalatak nga urnos, ket mabalin a mainayon iti dagus a ngato ti urnos, bayat a ti suburnos ket nabab-baba a ranggo.
- ti taksonomiko a paset, ti takson, iti dayta a ranggo. Iti dayta a kaso ti ad-adu ngem maysa ket dagiti urnos (Latin ordines).
- Kas pagarigan: Dagiti Nogale ken dagiti karya ket tagikua ti Juglandaceae, a maikabil iti urnos ti Fagales.
No ania wenno saan a tagikua iti tunggal maysa nga urnos ket ikeddeng babaen ti maysa a taksonomo. Kapada met para iti saludsod no ti naisangayan nga urnos ket nasken mabigbigan. Kankanayon nga awan dagiti pagitunosan, nga adda dagiti nadumaduma ataksonomo a mangal-ala iti nadumaduma a puesto. Awan dagiti alagaden a nasken a suroten ti maysa a taksonomo iti panangipalawag wenno panagbigbig ti maysa nga urnos. Adda dagiti taksa taxa a unibersal a naaw-awat, bayat nga adda dagiti dadduma a bassit laeng a mabigbigan.
Para kadagiti dadduma agrupo ti organismo, dagiti naitunos a suffixes ket inus-usar a manginagan a ti ranggo ket maysa nga urnos. Ti Latin a suffix -(i)formes a ti kaibuksilanna ket "adda iti porma iti" ket inus-usar para iti sientipiko a nagan dagiti urnos dagiti billit ken dagiti ikan, ngem saan a para kadagiti mamalia ken dagiti inbertebrata. Ti suffix -ales ket para iti nagan dagiti urnos iti vascular a mula.


text:
Naisem ni Ma’am Bingbing a nanglamano kenkuana idi rumuar iti presinto. Iniseman met ni Manong Sabas ti maestra nupay dina ammo ti rason no apay a linamano daytoy.
Inturong ni Manong Sabas ti tugawna iti sirok ti dungon iti asideg ti pagserkan. Kinitana ti relona. Pito minuto laengen sa maikatallo iti malem. Nagpalpaliiw dagiti matana ken nagdengdenggeg idinto nga agwerwerret ti utekna. Dayta laeng ti maobrana no awan ti kasarsaritana – malaksid iti panagbuya iti telebision ken panagbasa iti Bannawag no adda iti balayda. Madamdama, nagsaltek ti imatangna iti dua ti kuartona a pasdek nga aggatad iti walo gasut a ribu a pisos. Napawingiwing.
Limmabas da Unnik ken Abad. Agtaray met dagitoy a para kagawad. Agkatawa koma ni Manong Angkuan ngem sanna inaramid ta asidegen dagitoy. Awan man la ti inbaga dagitoy a platapormada idi miting de abanse. Kuna idi ni Unnik: Laglagipendakto met inton madanon ti panagpipili, kakabsat. Kayatko met ti tumulong iti lugartayo. Kuna met ni Abad: Laglagipenyo daytoy a kabsat ket anakyo, kakabsat. Daytoy ti langa ti mapangnamnamaan. Sa pinasarunuan daytoy daytoy ti kanta. Ti ellek idi ni Manong Sabas. Ngem napunas dayta idi malagipna nga adu dagiti botante a mangayat a mangibotos kadagiti nalaing nga agpakatawa ken agkanta iti kampania.
Napaisem iti bangbangir iti kaadu dagiti para kagawad. Duapulo ket maysada amin. Basta ammonan san ti umisem ken mangibaga iti ‘laglagipendakto’ wenno ‘iramanyonto met ti naganko’ ket inarisgarandan ti nangipila iti kandidaturada. Kasla kabus ti rason no apay a nagkandidatoda – ti honorarium wenno dayaw.
Nalagip ni Manong Sabas ni Indung. Agtaray met daytoy a para kagawad idinto a dinansa pay ammo nga isurat ti naganna. Dina met ammo ti naknakan ni Allon ta malaksid a madi ti galad daytoy ket mammartek pay. Nalabit, natibker ti nakemna ta adu ti kabagianna a botante. Dayta ti maysa a mapalpaliiw ni Manong Angkuan ditoy lugarda. No adu ti kabagian ti kandidato, para kagawad wenno kapitan, siguradon a mangabak. Dayta ti maysa a galad dagiti kalugaranna a di kayat ni Manong Sabas. Maan-ano koma a dida ibotos uray kabagianda no di met rumbeng a mangabak. Tapno ngata as-asidegto ti grasia a dumteng kadakuada no mangabak ti kabagianda?
Kinitana manen ti relona. Liman a minuto ti surokna nga alas tres. Ur-urnosenda ngatan dagiti balota, nakuna ni Manong Sabas iti unegna. Maisagsagana pay ngatan ti blackboard a pagikur-itanda ken ti tally sheet.
Madamdama pay, dimteng ni Zachary, ti baro ni kasinsinna, a binaonna a mangkita ken mangipakaammo no nangrugin ti panagbilang. Nangrugi kanon.
Saan nga immakar. Intuloyna ti nagdenggeg ken nagpaliiw nupay pangadaywen ti ayanna.
Nabayag sa dimteng manen ni Zachary. Nalpas kanon ti panagbilang iti maikadua a presinto ken dua pulo ken maysa la kanon a balota ti di pay nabilang iti umuna a presinto.
Nagpatulong iti baro a nagturong iti presinto a nagbotosanna. Nangegna ti kinuna ni Ma’am Rosing a siam la kanon a balota ti di pay nabilang. Saan a makastrek. Palpaliiwenna lattan dagiti agbuybuya iti ruar ti kuarto. Adda pagna a pagna, adda punas a punas iti rupana. Sabali pay dagiti mangkudkudkod iti di met nagatel a teltelda. Nalabit kabagian daytoy ti maysa a kandidato a nangkuarta. Addada met nakaul-ulimek ken isem nga isem nga agikurkur-it iti iggemna a papel. Adda met agkatkatawa a pasaray aglagto. Pasaray adda agkikinnamatan nga ubbing.
“Kapitan. . . Tiudi Ubanan!” napasarunuan iti katawa iti uneg ken ruar ti presinto.
Napaisem ni Manong Sabas.
“Kagawad. . . Allon Bartek. . . Indung Singkuenta. . . Ayyu Singkuenta! . . . Unnik Wan Empe!” Ni Ma’am Rosing. Nagkakatawa manen dagiti agbuybuya.
Nagwingiwing ni Manong Sabas. Appounay metten dagitoy a botante, kinuna ti nakemna. Agbotosda la ngaruden paglolokuanda pay laeng!
“Kapitan. . . Tiudi Singkuenta!”
Nagsubli manen ti isem ni Manong Sabas. Uray no paglolokuanda a tiponan ti nagan dagiti inbotos dagiti tattao ket adda met pagsayaatanna no maminsan. Kusto ti inbaga ni Manang Bussang a nagkaradapda idi rabii!
“Maikadua a maudi a balota, kakabsat.” Nangeg manen ni Manong Sabas ti timek ni Ma’am Rosing. “Kapitan. . . “
“No ni Kapitan Tiudi dayta ket tabla nokuan!” adda nagkuna. Nabilang ngaminen ti bangir a presinto ket nalabit inaynayon daytoy iti listaanna ti naisurat iti blackboard idi dumteng.
“Tiudi Matias!”
“Tabla! Nagganasen a laban!” inlagto ni Charlie.
Pimmaspas ti bitek ti barukong ni Manong Sabas. Nalagipna ti inkur-itna.
“Maudi a balota… “naggiiriag dagiti agbuybuya.
“Kapitan…. “nagsardeng ti timek ni Ma’am Rosing. Kimmaro ti dalagudog ti barukong ni Manong Sabas. Nakitana a nagtalna dagiti agbuybuya. “Jobert Marin!”
Binulosan ni Manong Sabas ti nauneg nga anges. Adda bang-ar a nariknana iti barukongna. Pengpengdanna ti marikanana a panagarimasa dagiti suli dagiti matana ngem dina nabaelan. Nagdumog sa kinautna ti paniona iti akinsango a bolsa ti pantalonna. Inyabbongna nga indennes iti rupana. Nagtablada koma no dina koma inkarigatan ti immay nagbotos. Ket adda tiansa ni kapitan Tiudi a mangabak babaen ti coin toss. Mabalin met nga agsikig ti piso wenno singko ngem mapasamak laeng daytoy maminsan iti kada innem a ribu a manangipallangatok iti baria.
Apagbiit sa inyangadna ti rupana. Pinalabsanna dagiti adda iti lawlawna. Kumitkita ti kaaduan kaniana. Saanen a kas itay ti maadawna kadagiti matada. Saanda nga agsasao ngem makita ni Manong Sabas dagiti ngipenda. Nadlawna, agtubbog manen dagiti matana. Nakarikna iti pannakkel.
Insublina ti panagkitana iti presinto. Rumrumuar dita ni baketna nga umasideg kaniana. Madlawna, kas met laeng iti naimatanganna iti ruar ti nakitana iti rupa ni baketna. Timbog manen dagiti matana ta kasla nakatakder iti panagriknana. Madlawna pay, napukaw a namimpinsan ti bannogna itay agturong ditoy presinto. #


text:
AGWALWALA ni Krisna, sir!
Impasabat kenkuana dagiti ubbingda idi rummuar iti backstage. Manarimaan ti Recognition Day.
Apay? masmasdaaw.
Saan a naawagan ni ma’am-mi. Nalibtawan.
Kaduana nga adbayser iti Grade 7 ti ibagbagada a ma’am-da. Kayaw-awagda a dua dagiti napadayawan kadagiti dua a section iti year level nga iggemda. Manarimaanen ti Grade 8.
Iti sango ti kuarto ti section ti kaduana, naimatanganna, permi nga ugaog ni Krisna. Nagsubli iti backstage a yan ti kaduana.
Imbagana ti naidanon kenkuana.
Adda met listaam, ma’am, apay a nalipatan ‘diay maysa nga ubingmo? inamadna.
Alla, wen, nga agpayso. Nalibtawak metten ti naganna, panangamin ti kaduana. Nagyamyaman ta kadagupan dagiti napadayawan iti seksionna, awan ti pulos a nalibtawanna uray pay kadagiti special awards.
Dayta ita ti rigatna no agpapadan ti awards dagiti ubbing: With Honors no 90% ti average-da ngem di nangatngato ngem 95%. Dagiti nangatngato ngem 95%, With High Honors. Awanen ti makuna a First, Second, Third… Alphabetical payen ti pannakayawag dagiti mapadayawan. Saanen nga umuna ti kangatoan ti grado.
Di kad saan a nadlawan ti kaduana nga adda nalibtawanna. Uray pay dagiti agbuybuya. No koma kas idi pay laeng a First, Second, Third… ay, ket adda koma dagus rimsua a reaksion no Second ta kayaw-awag ket Fourth metten ‘ta simmaruno. Maikoreher a dagus.
Dagus a napan ti kaduana nga adbaysert iti ubingna. Pinagkalmana daytoy.
Nakitana, permi a pungtot ti ina ti ubing. Inayaban ti kaduana dagiti agina ket nagturongda iti office tapno saan a maeskandalo ti programa a maysa laeng a room ti baetda iti mini-gym a pakaang-angayan daytoy.
Naasian iti kaduana. Nalabit iti panagdardarasna itay a basaen ti listaanna– ta aldawen a narugian ti programa gapu iti dida tengngel a pasamak.
Naidawatna laengen a maurnos koma ti amin. Pakasarsaritaanto la ketdi manen ti pagadalanda dayta nga isyu.
Aglalo ket ar-aramaten ita dagiti dadduma a nagannak ti social media tapno ibandoda ti dida kayat iti pagadalan wenno pangipeksaanda ti sakit ti nakemda nupay saanda pay a napaneknekan ti ilawlawatda.
Iti seksionna, siniguradona itay nga awan ti malibtawanna. Uray kadayta la a Fourth Grading ti panagpaayna nga adbayser (nai-transfer ngamin ti dati nga adbayserda), impaayna ti aminna. Kinutuanna amin a grado ken kinitana dagiti rumbeng a maikkan iti pammadayaw. Kinapudnona, inmitingna kadagiti ubbing nga addanto mabalbaliwan kadagiti gradoda iti Umuna agingga iti Maikatlo a Grading Period. Addada naduktalanna a biddut. Nalabit, iti panagdardaras ti dati nga adbayserda a makaipasa gapu iti yaakarna. Naimbag ta temporary card pay laeng ti nayisyuda iti kallabes gapu ta awan pay ti baro a format a simmangpet kadakuada.
Nakaanges iti nalukay idi asitgan ti kaduana kalpasan ti sumagmamano a minuto. Naurnos kano met laeng ti parikut. Immanamong ti ubing ken ti inana a mai-award met laeng ti pammadayaw.
Kalpasan ngarud ti pannakapadayaw dagiti Grade 10, sakbay ti Grado 11, naisingit ti nalibtawan nga ubing iti Grade 7.
Itoy a pasamak, adda adal nga impaayna kenkuana.
Umuna: panagpakumbaba. Inaklon iti publiko ti kaduana ti biddutna ket nagkiddaw daytoy iti pammakawan kadagiti maseknan. Naimpusuan a panagkiddawna iti pammakawan iti sango ti tallaong. No sabali, maaramidda ngata ti kasta?
Nasakit man, ngem adda kinapudno nga iti propesionda, addada dagiti sobra ti kinangato ti timidda. Saanda a maaklon ti biddutda. Isuda pay ti adda masaona no madillawda. Wenno makoriher dagitoy.
Babaen ti panagpakumbaba, saan a rimmaba ti sakit a narikna dagiti maseknan. Iti naimpasnekan a panagdawat ti dispensar ti kaduana, nadepdep ti apuy nga agramaram koma.
Maikadua: napateg latta ti pammadayaw kadagiti ubbing ditoy nakaipalladawanna. Iti ngamin kallabes, ken uray pay kadagita kalkalpas a Recognition, addada dagiti ubbing a dida agparang a mangawat kadagiti nabulibolda. Sumangkautro met dagiti nagannak kadakuada. Awan man laeng ti panangiduron kadagitoy tapno ipategda ti bunga ti panagrigrigatda.
Pagangayanna, agbalinton a natamnay ti ubing iti sumuno a tawen.
Awanto met laeng ti serbina kada nanang ken tatang, mabalin nga ipempenna iti puso ken isipna.
Dayta la unay ti saanna koma kayat a mapasamak. Malagipna nga idi adda iti elementaria, nakaragragsak a nakaawat iti pammadayaw uray Most laeng. Ta pudno man met a nagrigatanna ken mayannatup a para kenkuana dayta.
Most Thrifty. Pinaneknekanna pay dayta babaen ti panangbalonna iti pagadalanda ti tallo lawas a kawayan a nagtubonganna iti sagsasalapi ken sagbibinting. Kakaasi a nangiyawid iti linaonna gapu iti kinabassit ti bagina.
Maikatlo: uray kasano ti panagsagana iti maysa a banag, dina kayat a sawen nga awanen ti pagkabsiwan. Ta ammona la unay, permi ti panagsagana ti kaduana. Insuratna pay ngarud dagiti ubbing a mapadayawan tapno addanto kodigona. Ngem no apay a dina naibasa ti maysa!
Napateg kadagitoy a situasion ti panagtalinaed a kalmado ti mannursuro. Ti ginubuay nga isyu, masolusionan latta babaen ti panagpakumbaba, kas nasaon.
ITI nabayag metten a panagisurona, agnanayon latta ti pannakaimatangna no kasano ti ragsak dagiti nagannak iti tunggal pammadayaw a maragpat dagiti annak. Aglalo la unayen kadagiti nagannak a di man laeng nakapadas a napadayawan idi agbasbasada pay laeng.
Ngem adda latta met dagiti nagannak a sabali ti paniriganna. Adu la amin dayta a pampammadayaw, kunkunada. Ti napateg, makalpaska. Saan a dita ti pakarukodan ti balligi.
Iti sabali a bangir, mabalin a hustoda. No aniakanto iti masakbayan, dayta ti pudno a pakarukodan no nagballigika wenno saan. Uray pay agkubkubbokan iti dagsen dagiti medalia a nayukkor kenka no saanmonto a matungpal ti arapaapmo, awan met laeng ti mamaayna.
Adda nabasana. Dagita kano pammadayaw, negatibo nga impluensia kadagiti ubbing. Isursurona kano dagiti ubbing nga amin laengen nga aspeto ti biag, masapul a makibalubal kasukat ti pammadayaw.
Mangrugi iti nursery, mano a salip ti mapaspasamak iti tinawen? Malaksid kadagiti sala ken ay-ayam, adda dita ti salip iti kinnalaingan iti English, Math, Science kdpy.
Amin laengen, mapagsasalipan! Ti dayaw/pammadayaw, kadagiti ubing, iramanen dita ti coach ken ti sibubukel a pagadalan. No dadduma, iti laengen ubing a maikontes ti pakaitalimudokan ti atension ni mam wenno sir. Gapu kadayta pannakabigbig no maipangabakna ti ubingna.
Kasanon dagiti mabati nga ubbing iti eskuela? Kasano ti panagbasada?
Nupay kasta, saan a matallikudan ti kinapudno a gapu kadagiti maipapaay a pammadayaw kadagiti maikari nga ubing, agbalbalinda a pagsarmingan dagiti dadduma. Ken tapno agagawa ti tunggal maysa para iti arapaapna. No kasta la unayen ti ragsak ti umawat ti pammadayaw, anianto laengen no matun-oyna ti arapaapna?
Makuna ngarud a dagitoy a pammadayaw, positibo a banag a mangmuli iti panirigan ti maysa nga ubing.
Laeng, saan koma a malalaokan iti kinaganggandiong ti pannakaipaay ti pammadayaw. Arisiten a naimbag no asino dagiti pudpudno a pakaipaayanna. Ibasar iti no ania a talaga ti impakita ti tunggal agad-adal. Saan nga iti no ania la ditan a banag.
Tapno dida kunaen nga isu nga adda iti honor roll ta nag-donor roll!
Ket dayta ti sangkakitana. Saanna nga ipalubos a maimpluensiaan iti sabali a banag ti pangipaayanna iti pammadayaw. No asino ti maikari, isu ti pangipaayanna. Dina ipalubos a mamulitan ti naganna iti nagan ti pammadayaw nga ipapaayna kadagiti ubbing a naitalek kadakuada!


text:
VIGAN CITY – Iti laeng kabangibang nga ili daytoy a siudad ti pagawidan ti maysa a nabartek a lalaki ngem napagtripanna nga aircon a bus ti mangitulod kenkuana iti balayda.
Sumagmamano kadagiti pasahero a nakalugan iti bus a Partas nga agur-uray iti oras nga agbiahe nga agpa-Manila ti makarurod a makakatkatawa gapu iti ilulugan ni Salvador Rios, 44, baro, residente iti Bantaoay, San Vicente iti rabii ti Oktubre 11 ket kinarintarna ti drayber ken ti konduktor ti bus nga agrubbuatdan ket itulodda iti San Vicente.
Masarakan ti San Vicente aganay a dua laeng a kilometro iti amianan a laud daytoy a siudad idinto nga agpaabagatan ti rota ti bus iti panagpa-Manilana.
Malasin a nakainum ni Rios.
Gapu ta di maanawa ni Rios, timmawag ti management iti police station ket impulongna ti kaadda iti nabartek nga agprobprobokar iti terminal.
Nagresponde dagiti polis ket imbes nga aircon bus, patrol car ti nagluganan ni Rios ken saan a naitulod iti pagtaenganna no di iti police station tapno ditoy a mamunawan.
Kabayatanna, uray alas-otson ti bigat itay Octubre 10 ken adun dagiti aglabas a tattao iti Quezon Avenue ken nagsulian ti Salcedo Street, saan a tubeng dayta iti maysa a nataengan a lalaki tapno isayangkatna ti panggepna a mangtakaw iti landok a traffic signboard a naipatakder iti Quezon Avenue ken nagsulian ti Salcedo Street.
Ngem nakita da Loreto Rabon ken Oscar Reoliquio, agpada a traffic aide, a limmabas iti dayta a lugar, ni Virgilio dela Cruz, 67, naasawaan, residente ti Barangay 3 a mangragragadi iti landok ti signboard ket inarestoda.
Mapapati nga ilako ni dela Cruz iti por kilo ti landok a ragadienna.


text:
San Carlos, Negros Occidental
Ti Siudad ti San Carlos ket maysa a maika-2 a klase a siudad iti probinsia ti Negros Occidental iti Filipinas.
Dagiti baranggay[urnosen | urnosen ti taudan]
Ti Siudad ti San Carlos ket nabingbingay a politikal kadagiti 18 a barbaranggay.[2]
- Bagonbon
- Buluangan
- Codcod
- Ermita
- Guadalupe
- Nataban
- Palampas
- Baranggay I (Pob.)
- Baranggay II (Pob.)
- Baranggay III (Pob.)
- Baranggay IV (Pob.)
- Baranggay V (Pob.)
- Baranggay VI (Pob.)
- Prosperidad
- Punao
- Quezon
- Rizal
- San Juan
Demograpia[urnosen | urnosen ti taudan]
Dagiti nagibasaran[urnosen | urnosen ti taudan]
- ^ "Dagiti Opisial a Resulta ti Panagbutos idi 2013 kadagiti Ili ken Siudad". Intramuros, Manila, Filipinas: Commission on Elections (COMELEC). Hulio 1, 2013. Naala idi Hulio 6, 2014.
- ^ a b "Probinsia ti Negros Occidental". PSGC Interaktibo. Siudad ti Makati, Filipinas: Opisina ti Koordinasion ti Nailian nga Estadistika. Naala idi 28 Abril 2018.
- ^ a b Pakaammo ti Senso ti Filipinas idi 2015 (iti Ingles) naala idi Hunio 10, 2016
- ^ "Probinsia ti Negros Occidental". Datos ti Populasion ti Ili. Dibision ti Panagsukisok ti LWUA. Naala idi 3 Oktubre 2014.
Dagiti akinruar a silpo[urnosen | urnosen ti taudan]
- Pagalagadan a Kodigo ti Heograpia ti Filipinas (iti Ingles)
- Turay ti Estadistika ti Filipinas (iti Ingles)
- Dagiti datos ti populasion ti LWUA (iti Ingles)
- LGPMS (iti Ingles)
- COMELEC (iti Ingles)


text:
3) Ti arte ti idedengngeg
a. ti kinapateg ti idedengngeg
b. ti nadumaduma a wagas ti idedengngeg
c.dagiti nasamay nga idedengngeg
d.dagiti elemento a makaimpluensia iti idedengngeg
e.dagiti uppat a wagas ti nasamay nga idedengngeg
4) Ti arte panagsao
a. ti kinapateg ti panagsao
b.ti dayag iti nalaing nga agsao
c.ti kasapulan iti nasamay a panagsao
d. dagiti ramen a kasapulan iti agsao
5) Ti arte pannakisarita
a. ti kinapateg ti pannakisarita
b. ti kinapateg ti kinaadda iti padas iti pannakisarita
c. ti dayag ti nasamay ken nawaya a pannakisarita
d. dagiti di umno nga aramiden iti pannakisarita
6) Ti arte panagbasa
a. ti kinapateg ti panagbasa
b. ti tallo a kapanagan ti panagbasa
c. dagiti dadduma a wagas tapno maawatan ti binasa
d. dagiti lapped iti panagbasa
7) Ti arte ti panagsurat
a. dua a kita ti panagsurat
b.dagiti addang iti panagsurat
c. dagiti klase ti sinurat
d. ti panagisalaysay
e. ti panangiladawan
f. ti panangikalintegan
g. ti panangibunannag
8) Ti arte ti diskurso
a. ti panggep ti diskurso
b. dagiti ramen ti diskurso
c. dagiti rumbeng nga ammuen sakbay ti panagdiskurso
d. dagiti uppat a wagas iti nasamay a panagdiskurso
e. dagiti klase ti diskurso
Agsurat iti diskurso ket usaren ti napagadalan.
Pagibasaran iti grado ti diskurso:
Kinapintas – 40%
Timek ken panangisawang – 30%
Ekspresion/Kumpas – 20%
Personalidad – 10%
Total 100%
V. Dagiti singasing nga aramiden
1. panagbasabasa
2. panagsurat iti diskurso
3. panangisao/panagisawang iti diskurso
4. panagaramat kadagiti nadumduma a teknolohia
5. panagdengngeg iti lektiur (no adda)
6. panagsukisok
7. pannakigamulo iti komunidad
8. makisarita/agsarita
g. dumngeg iti radio
e. agbuya iti telebision
VI. Wagas iti panagrado*
Kas kasapulan iti kurso (no maiyadal daytoy iti uneg ti klasrum)
a. atendans 10%
b. partisipasion 20%
c. eksaminasion
1. kwizes 20%
2. prelim, midterm, faynal 30%
d. dagiti proyekto ken asaynment 20%
Total – 100%
* Uray di masurot daytoy no modular ti sistema ti panagadal. Mabalinen ti passed ken failed. Kasta met ti excellent agingga iti failed. Kedngan ti instructor ken yendorsona iti dean wenno board para iti approval. Ketdi, kadagiti dadduma nga eskuelaan, addaanda iti grado a kas keddeng ti instructor.
VII. Dagiti pagibasaran
1) Daytoy ti parikut ta awan ti nasurat iti bukodtayo a dila
2) Dagiti sinurat iti internet maipapan iti bukod a dila
*Maisurat pay iti baba ti nagan ti titser ken dekano/a a kas testimonia.


text:
Adda kayaw ti lengguahe wenno sao (a kas colloquial ti language, a saan ket a sao a kas word). Ikut daytoy a kayaw ti dayag a naidumduma ken naramenan iti kinaidumduma. Dagitoy a kinaidumduma ket dagiti sumaganad a nainaganan:
1. Addaan iti naannayas a pannakaurnos
2. Addaan iti aweng
3. Mabalin ti sao a pilien ket ilinteg ti killona wenno paamnuten pay ti kinalintegna.
4. Addaan iti naannayas a panagsisilpo wenno panagkakayyamet dagiti balikas.
5. Ti sao ket ar-aramaten
6. Ti sao ket naisakab iti kultura.
7. Ti sao ket agbalbaliw.
Dagitoy dagiti naidumduma a kayaw ti sao. Ania dagitoy ken apay ngata a timmaudda ken nasken a tumaud ken naipangpangruna iti kinaadda dagitoy a naidumduma?
1. Addaan iti naannayas a pannakaurnos. Saan a sagursoran ken makaitdal no literatura koma. Daytay pannakaibalikas ti maysa a linia a naannayas ken naurnos. Agsasagannad dagiti napili a balikas nga isu ti isawang wenno naurnos, nagsasagannad nga insawang. No isurat met, agkokonekta dagiti linia iti maysa a parapo ken maymaysa laeng a banag ti ibagbagada. Naannayas met laeng a denggen no iyebkas daytoy a sinurat.
2. Addaan iti aweng. Tunog iti Tagalog. Phonetic iti Ingles. Malagipko, idi addakami iti elementaria, Iluko ti libro iti Grade 1. Ba-be-bi-bo-bu! A-aba. B-baka. K-kaka, D-daga… ken dadduma pay iti ponetika. Agingga ita, adda pay laeng makitkitak (uray iti Baguio) a kastoy a libro iti Iluko, a kaabay ti diksionario ni Juan Quimba, ken ti libro a Tagalog, a "Mona and Tiririt." Adda aweng, agpangato, agpababa, naalumamay, napardas, naannayas, nagubsang, nasuprak, nasam-it, makaay-ayo ken di makaay-ayo a denggen. A, adu dagiti aweng kadagiti balikas.
3. Mabalin a pilien ti sao ket ilinteg ti killona wenno paamnuten pay ti kinalintegna. Addaan iti grammar. Ket no addaan iti grammar, makaputarka ngarud iti naannayas met a composition. No grammar ti pagsasaritaan, napili dagiti balikas ken maiyannatup la unay ti ibagbaga wenno isursurat. Maibilang met a maysa nga arte ti kinaurnos ken pannakaiparangna. Isu ngarud nga adda makunkuna nga arte ti komunikasion. Ti sao ket pilien ken urnosen. No isuratmo, piliem dagiti balikas nga isuratmo kasta met laengen no inka iyebkas. Ta no saan a napili dagitoy, saan nga agsasagannad wenno awanan iti grammar ket tumaud ti saan a panagkikinnaawatan. No addaan iti grammar, naurnos daytoy ket mangipaay iti naannayas a komunikasion.
Paammnuten ken iluten ti killona. Mabalin a korehiren kalpasan a naibudak a naisurat wenno naisawang. Typo error man wenno wrong word used daytoy, wenno ania la ditan a saan a maitutop a pannakaaramat. Nasken a makorehir ken maurnos.
4. Addaan iti naannayas a panagsisilpo wenno panagkakayyamet dagiti balikas. Maysa nga arbitrario wenno arbiter a mangited iti panagkakamet wenno panaguurnos. Adda impluensiana. Kas koma ti surat ti sainnek, marikna daytoy a kas iti sainnek iti dung-aw.
5. Ti sao ket ar-aramaten. Continuous a panagaramat. No saan a maaramat daytoy a sao wenno lengguahe, mapukaw met ti maysa a puli ti kinaasinona. Adun ti matmatay a sao wenno lengguahe iti lubong agsipud iti kinaawanen ti mayat pay nga agsao itoy a sao.
Daytoy pay ti kaunaan a sapulen dagiti antropolohista no mangidatagka iti akreditasion ti maysa a puli a kas maibilang a maysa kadagiti indigenous tribe. Ania ti saoyo? Ania ti naganna? Mangilanadka man iti sumagmamano? Otentikado met laeng dayta?
No awan ti sao ti maysa a puli wenno tribu, kasano ngarud a makunam a puli wenno tribo dayta?
Ta adda latta nga adda ti saoda a naikannawidan ti puli wenno tribo. Kasano ngarud a makunam nga Ilokanoka, no dimo met gayam ammo ti agsao iti Iluko no di ket anggalogka wenno ingliserka.
Ket kasano met dagiti Ilokano ken Ilokana a kabainda ti bukodda a sao, kunam? Kuna ni Rizal: ti dina ammo nga ipateg ti bukodna a sao ket nabangbangsit pay ngem iti nalaes nga ikan.
6. Ti sao ket naisakab iti kultura. Wen, kanayon latta nga agkuykuyog dagitoy a dua. Saanda nga agsina. No ania ti mailadawan iti kultura, isu dayta ti iladawan ti sao.
Isu a no kunana a nagsuratka iti nakail-ilokano, maipapan daytoyen iti kultura ni Ilokano. Naisakab ti sao iti kultura.
7. Agbalbaliw met ti sao. Wen, dumur-as met ti sao. Agbulod. Bumulod. Agpabulod. (Basaen ti “Dagiti Linteg iti Translesion” a salaysay toy numo a rummuar iti daytoy nga isyo.) Agputar pay daytoy. Kasdiay ti panagdur-as ti sao. Agbalbaliw iti panaglabas ti panawen. Aglupos. Adda ibatina ken adda met adaptarenna.
Pagarigan laengen ti balikas a mannursuro, itan, manmano ti mangaramat kadayta ta nalaklaka metten nga isurat ken baliksen ti titser. Agbalbaliw ti sao. Saan laeng nga iti Iluko, uray dagiti major languages a kas iti English ket dimteng met ti inda panagbaliw.
TALLO A TEORIA NI DAVID BERLO MAIPAPAN ITI PUNGANAY TI SAO
1. Pinagsisilpo a simbolo
2. Limtaw a di naigagara
3. Tapno mabukel ti maysa a lugar
1. Pinagsisilpo a simbolo. Isu daytoy daydiay kunatayo a naikitikit kadagiti diding ti kueba a ladawan ken simsimbolo. Kadagiti naikitikit iti bato wenn papyrus. Kadagiti naikitikit kadagiti lawas ti kawayan. Kadagiti ubbak ti kayo. Kadagiti simbolo a borda dagiti ules, ikamen, bado, ken uray kadagiti tato dagiti babbaket ken lallakay. Punganay amin ti sao dagitoy. No awanda wenno awan dagitoy, awan met ngata ti sao.
2. Limtaw a di naigagara. Isu daytoy dagiti di naigagara wenno inggagara a coined word (pinutar a sao), sao iti kalkalsada (slanguage), dagiti sao dagiti bading ken tibo. No dumngegka iti panagsasao dagiti bading, addaanda iti kabukbukodan a termino a pinutarda a para laeng kadakuada tapno maisinada, no di man mailemmengda iti gimong ti kayatda nga ibaga a dida agsagrap iti diskriminasion.
Uray dagiti saan a kameng ti third sex, adda latta met dagiti coined words. Lalo idi panawen ti hippies, adu ti limtaw a sabali a sao a saan a masarakan iti diksionario. Gapu ta agbalbaliw ti sao a kas nakunatayo itay, sabali manen ti timpuar kalpasanna. Ket iti panagtulid ti panawen, adu dagiti mainayon a sao iti agdama a sao. Paset amin dagitoy ti panagbalbaliw ken itataud ti maysa a sao, naigagara man ken saan a naigagara.
3. Tapno mabukel ti maysa a lugar. Isu met laeng dagiti dinakamattayo iti ngato a nasken ti kinaadda ti kabukbukodan a sao ti maysa a puli wenno tribo tapno maibilangda a kas kameng ti indigenous people. Limtaw ti maysa a sao wenno dialekto a para laeng kadakuada iti dayta a lugar. Isu nga adda lugar ni Itawis, ni Gaddang, ni Ilokano, Waray, ni Samal ken dadduma pay.
Instrumento ti komunikasion ti kinapateg ti maysa a sao, agiwaras ken agited iti impormasion, panagmaymaysaenna iti maysa a pagilian ken agaramid kadagiti maparnuay a bunga iti muging.#


text:
Golpo ti Tonkin
Ti Golpo ti Tonkin (Bietnamis: Vịnh Bắc Bộ, napalaka nga Insik: 北部湾; tradisional nga Insik: 北部灣; pinyin: Běibù Wān) ket ti bagi ti danum a mabirukan idiay aplaya ti akin-amianan a Bietnam ken akin-abagatan a Tsina. Daytoy ti akin-amianan nga ima ti Baybay Abagatan Tsina. Ti Golpo ket naipalawag iti adu babaen ti akin-amianan nga aplaya ti Bietnam, iti amianan babaen ti probinsia ti Guangxi ti Tsina, ken iti daya babaen ti Peninsula Leizhou ti Tsina ken ti Isla Hainan.
Dagiti linaon
Etimolohia[urnosen | urnosen ti taudan]
Dagiti nagan iti Bietnamis ken Insik iti Vịnh Bắc Bộ ken Běibù Wān, ket ti kayatda a sawen ket ti "Akin-amianan a Luek". Ti nagna a Tonkin, a naisurat iti "東京" kadagiti karakter ti Hán-Nôm kenĐông Kinh iti alpabeto a Bietnamis, ket kayatna a sawen iti "akindaya a kapitolio", ken isu ti dati a toponimo para iti Hanoi, ti agdama a kapitolio ti Bietnam. Daytoy ket nasken a saan a maiyallilaw iti Tokyo, a naisurat met iti "東京" ken ti kayatna met a sawen ket "akindaya a kapitolio". Idi las-ud ti kolonial a panawen ti Pransia, ti Tonkin key inus-usar idi a mangibaga iti amianan ti pagilian.
Insidente idi 1964[urnosen | urnosen ti taudan]
Idi 2 Agosto1964, ni Presidente ti Estados Unidos Lyndon B. Johnson ket nagtunton a dagiti puersa ti Amianan a Bietnam ket naminduada a rinaut dagiti destroyers ti Amerikano idiay Golpo ti Tonkin.[1] Ammo itan a kas ti insidente ti Golpo ti Tonkin, daytoy a pasamak ket isu ti nakairugian ti Resolusion ti Golpo ti Tonkin idi 7 Agosto 1964, ken kanungpalan nga isu ti nangrugian ti gubat ti Amianan a Bietnam ken ti Estados Unidos.
Kitaen pay[urnosen | urnosen ti taudan]
Dagiti nagibasaran[urnosen | urnosen ti taudan]
- ^ "LBJ tape 'confirms Vietnam war error'." Martin Fletcher. [he Times. 7 Nobiembre 2001.
Dagiti akinruar a silpo[urnosen | urnosen ti taudan]
Midia a mainaig iti Golpo ti Tonkin iti Wikimedia Commons


text:
Reese Witherspoon
Ni Laura Jeanne Reese Witherspoon (/riːs ˈwɪðərspuːn/; naiyanak idi Marso 22, 1976) ket maysa nga Amerikana nga aktres ken produser.[3] Naiyanak isuna idiay Louisiana ken dimakkel idiay Tennessee, inrugi ni Witherspoon ti pagsapulanna a kas maysa nga ubing nga aktres, ken inrugina ti propesionna iti pelikula iti The Man in the Moon (1991), ken nakainominaduanna daytoy iti Gunguna ti Ubing nga Artista.
Dagiti nagibasaran[urnosen | urnosen ti taudan]
- ^ German National Library; Berlin State Library; Bavarian State Library; Austrian National Library, Integrated Authority File, naala idi Abril 9, 2014, Q36578 ti Wikidata
- ^ Internet Movie Database, panangilasin ti IMDb nm0000702, naala idi Oktubre 12, 2015, Q37312 ti Wikidata
- ^ "Reese Witherspoon Biography (1976-)". FilmReference.com. Naala idi Abril 22, 2013.
Dagiti akinruar a silpo[urnosen | urnosen ti taudan]
Dagiti inadaw a sasao a mainaig kenni Reese Witherspoon iti Wikiquote (iti Ingles)
Midia a mainaig kenni Reese Witherspoon iti Wikimedia Commons


text:
Nagtimeken ti Korte Suprema: imbasurana ti petition ti Sigaw ng Bayan ken ti Union of Local Authorities of the Philippines a nangkiddawanda iti Nangato a Pangukoman nga ipalubosna ti pannakaamendar ti Konstitusion babaen ti people’s initiative.
Maikur-itto iti historia daytoy a pangngeddengda agsipud ta nakasadag ditoy ti direksion a turongen ti pagilian.
Napigsa ti pressure, kas panangannugot ni Chief Justice Artemio Panganiban. Uray saan a kayat nga ibaga ni Panganiban ti pagtaudan dagiti pressure, adda pamalpalatpatan dagiti kontra iti Cha-Cha iti adda iti likudan dagitoy – ti Malakaniang ken ti Kamara.
Iti SONA ni Pres. Arroyo, impakdaarna a ti agdama a sistema ti gobierno ti lapped iti panagdur-as ti pagilian ket rebbengnan a masuktan ti porma ti gobierno manipud iti presidensial iti parliamentaria.
Ti met panagbalin a parliamentaria ti porma ti gobierno ti nabayagen nga idagdagadag ni House Speaker Jose de Venecia.
Ti people’s initiative ti makita ti Malakaniang ken ni de Venecia a kasayaatan a wagas a panangiduron iti charter change agsipud iti saan a panagdur-as ti tignay a mamagbalin iti Kongreso a constituent assembly gapu iti saan nga ikakanunong ti Senado. Nupay adda met ti constitutional convention, mapaliiw a saan nga interesado ti pro-Cha-Cha a mangiduron daytoy agsipud ta kunada a dakkel ti magastos. Ngem ti dida iyeb-ebkas, narigrigat a magemgeman dagiti mabutosan a manggamulo iti Konstitusion.
Nupay naidumudom ti kiddaw ti ULAP ken Sigaw ng Bayan iti Comelec nga ikkanna iti otentikasion dagiti pirma a naukkonda a mangpetision iti panagsukat ti agdama a presidensial a sistema iti parliamentaria agsipud iti panangibasura ti poll body iti petision agsipud ta kunana nga awan ti kanayonan a linteg nga impasa ti Kongreso a mangiyimplementar iti people’s initiative, di napekka ti pinget dagiti dua a grupo ket indatagda ti petisionda iti Korte Suprema.
Ipaspasindayag ti Sigaw ng Bayan a nakaukkonda iti 6.3 milion a pirma ket sangkakunada a rumbeng a taliawen ti Korte Suprema ti “timek” dagiti umili iti panangtratarda iti petisionda. Ngem kinuna ti Nangato a Pangukoman a mapagduaduaan ti integridad dagiti naukkon a pirma, saan nga ammo dagiti tattao no ania ti pinirmaanda, ken napataud babaen ti manipulasion dagiti addaan iti naun-uneg nga interes.
Ngem nupay nagballigi dagiti kontra Cha-Cha iti daytoy a rupak iti Korte Suprema, saanda koma a kampante unay agsipud iti kinarisiris ti resulta ti panagbutos dagiti mahistrado.
Manamnama nga agipila dagiti grupo a pro-Cha-Cha iti mosion para iti konsiderasion ket posible nga adda maawisda a mahistrado nga agbaliktad. Addan napasamak a kastoy iti kallabes a binaliktad ti Korte Suprema ti immuna a pangngeddengna.
Ala, pinaneknekan ti Korte Suprema a saan a naapektaran kadagiti pressure ket dida nagkir-in a nangtratar iti petision ti people’s initiative a kas kadagiti naglasat kadakuada a high-profile cases. Ngem kayat man wenno saan dagiti mahistrado, agtultuloy a sumangoda iti pannuot iti pagrebbengan ken kinataoda agsipud iti saan a panagpakumbaba dagiti mangidurduron iti charter change babaen iti people’s initiative iti desision iti Korte Suprema.
Siputantayo dagiti sumarsaruno a pasamak, kakailian.


text:
Wednesday, March 11, 2015
TAX CAMPAIGN 2015, AGTULTULOY KADAGITI BARANGAY
Cabugao, Ilocos Sur - Paset ti programa ti Gobierno Munisipal babaen iti panangidaulo ni Mayor Edgardo “Ediboy” S. Cobangbang, Jr. ken ipatungpal ti Tesoreria-Munisipal iti panangidaulo ni Mrs. Lourdes A. Azcueta, Municipal Treasurer iti pannakaiwayat ti Tax Campaign 2015 (panagbayadan ti amiliar) ti daga kadagiti agnanaed ti barangay ken re-classification ti daga babaen iti Municipal Assessor’s Office nga idauluan ni Mrs. Lilia S. Flores.
Buklen ti mangbukel ti grupo dagitoy nga opisina (Treasury ken Asesoria) iti agyeskediul iti papanda iti barangay babaen ti pannakikoordinarda iti Punong Barangay a no sadino a ditoy ket maimpormaran dagiti saan pay a nakabayad/adda ti pakaseknanna iti amiliarna (Real Estate Tax) a bumarangay a mapan agbayad.
“Mayat daytoy a pamay-anda ta umayda dumanonen dagiti taga-Munisipio. No arigen, adu ti trabaho ken turongen ket no umayda, mapalagipankami ta di la ket ta ma-pinalti datao ti miliar!” Kuna ti kaaduan kadagiti umili maipapan iti Real Estate Tax Payment .
Segun kadagiti mangipatpatungpal ti trabaho, maar-aramid ti tax campaign iti tinawen ken re-classification ti daga iti kada tallo a tawen wenno indibidual a pannakasango. Inggunamgunam pay ti Municipal Treasury a masapul nga adda “willingness to pay” ti amin nga adda sanikuana a daga iti panagbayadda ti pagrebbenganda iti Munisipio kas ituding ti Kodigo Lokal.
Dua a barangay ti kaaduan a saklawen ken maileppas dagiti grupo ti ag-tax campaign iti maysa nga aldaw ken nangrugi idi Marso 3, 2015 a nakaileppasandan iti siam a barangay iti agdama ken manamnama a maileppasda amin inton Marso 25, 2015. # (Web In-Action)
Buklen ti mangbukel ti grupo dagitoy nga opisina (Treasury ken Asesoria) iti agyeskediul iti papanda iti barangay babaen ti pannakikoordinarda iti Punong Barangay a no sadino a ditoy ket maimpormaran dagiti saan pay a nakabayad/adda ti pakaseknanna iti amiliarna (Real Estate Tax) a bumarangay a mapan agbayad.
“Mayat daytoy a pamay-anda ta umayda dumanonen dagiti taga-Munisipio. No arigen, adu ti trabaho ken turongen ket no umayda, mapalagipankami ta di la ket ta ma-pinalti datao ti miliar!” Kuna ti kaaduan kadagiti umili maipapan iti Real Estate Tax Payment .
Segun kadagiti mangipatpatungpal ti trabaho, maar-aramid ti tax campaign iti tinawen ken re-classification ti daga iti kada tallo a tawen wenno indibidual a pannakasango. Inggunamgunam pay ti Municipal Treasury a masapul nga adda “willingness to pay” ti amin nga adda sanikuana a daga iti panagbayadda ti pagrebbenganda iti Munisipio kas ituding ti Kodigo Lokal.
Dua a barangay ti kaaduan a saklawen ken maileppas dagiti grupo ti ag-tax campaign iti maysa nga aldaw ken nangrugi idi Marso 3, 2015 a nakaileppasandan iti siam a barangay iti agdama ken manamnama a maileppasda amin inton Marso 25, 2015. # (Web In-Action)
Posted by Bayan ng Cabugao, Ilocos Sur at 10:43 AM
Subscribe to: Post Comments (Atom)